Танганинг иккинчи томони ёхуд Сирдарёда бир кун - xabar.uz\nТанганинг иккинчи томони ёхуд Сирдарёда бир...\n06.05.2020 12:16 0 9989\nБугун Сирдарёдаги талафотга барча бирдек жон куйдирмоқда. Буни кўраяпмиз, кузатаяпмиз. Қурилиш, тозалаш, эвакуация қилиш ишлари ўша куниёқ бошланган.\nИнсонпарварлик ёрдами карвонларининг ҳалиям кети узилгани йўқ. Хусусан, 4 май ҳолатига келиб тушган инсонпарварлик ёрдами — 162 тонна ун, 63 минг литр ўсимлик ёғи, 108 минг дона тухум, 58 тонна шакар, 212 тонна гуруч, 43 тоннадан зиёд гўшт ва гўшт маҳсулотлари, 40 бош қорамол ва 100 бош қўй, қарийб 330 тонна сабзавот, шунингдек 32,5 тоннадан зиёд бошқа маҳсулотлар, кийим-бош, кўрпа-тўшак, гигиена воситалари ва ҳар хил уй-рўзғор буюмлари манзилли тарзда аҳолига тарқатилмоқда.\nТарқатилаётган ёрдамдан хурсанд бўлаётган, ёрдам бераётганларни алқаётган ҳамюртларимиз ҳам кўп. Телевидение орқали кузатсангиз ҳатто уларнинг қувончдан, миннатдорликдан кўзига ёш олаётганларини ҳам кўрасиз. Ва буларнинг барчаси мутлақо ҳақиқат. Беихтиёр саховатпеша, бағри кенг халқинг билан ғурурланиб кетгинг келади.\n«Ҳаёт» Сирдарёга йўл олди\nШу кунларда «Ҳаёт» бошпанасиз ҳайвонлар мурувват маскани раҳбари Ирода Маткаримова ташаббуси билан яна бир хайрли ишга қўл урилди. Яъни Сирдарёнинг сув босган ҳудудларидан бошпанасиз қолиб кетган ҳайвонларни қутқариш учун кўнгиллилар йўлга отланишди.\nШу баҳона иккита катта юк машинасига ҳамюртларимиздан аҳоли учун инсонпарварлик ёрдамини қабул қилиб олинди. Юк машиналарига саховатпеша инсонлар илинганини (кимдир кийим-кечак, кимдир озиқ-овқат, кўрпа-тўшак, ўйинчоқлар, қутиларда ширинликлар, ҳаттоки юк машинасининг бор бўйини эгаллаган катта бир гилам) ортиш учун ҳаттоки навбат пойлаб қолишди. Ёрдам ортилган машиналарнинг занжири узилмаётганини кўриб ҳамжиҳатлилигимизга ҳавасландим. Ва ниҳоят 15 га яқин кичик уловларда кўнгиллилар, олдинда юк машиналарида йўлга тушдик.\nЙўл-йўлакай яна кўплаб инсопарварлик ёрдами ортилган карвон қаторларига дуч келдик. Ҳамманинг ёрдамга ошиқиб кетаётганини кўриб қалбингда ана шундай халқинг борлигидан ғурурланасан беихтиёр. Аммо қалбингнинг бир чеккасини тушкун кайфият чулғайди. Эл бошига иш тушганда ҳамма бир-бирига ёрдамга ошиқади, қўл чўзади лекин нега юртда муҳтожлар кўп, нега косамиз оқармайди, нега хорижга ишлашга кетаётган мигрантлар кўп?!\nХаёлларингни қувасан, миянгдан позитив фикрларга жой бўшатасан, ҳозир кўриб турганинг эзгуликлар кўз ўнгингда бўлаяптику, ношукрлик қилмасангчи... дейсан ўзингга ўзинг. Хуллас Сирдарёга кираверишда бир чойхонанинг олдига тўхтадик. Чойхона, албатта, карантин сабаб ёпиқ.\nЧойхонанинг орқасидаги ҳожатхонани эса... «таърифлашга» тил ожиз. Кўчага қурилган сувсиз, хлорланмаган, супурилмаган, бадбўй ҳожатхонадан қайтишимизда барзангидай, бақувват йигит йўлимизни тўсди: «кириш минг сўм». Мана шу ҳолат бўлмаганида сизларнинг ҳам табингизни бўғиб, буни эслаш ниятим йўқ эди. Шу тобда эрталабки ҳолат кўз ўнгимдан ўтди. Қанчадан-қанча одамлар беминнат ёрдамга ошиқаётгани кўнглимга бир чиройли ифорни олиб кирганди, мана бу йигитнинг қилиғидан сўнг фахр туйғусига жиндак бадбўй ҳид ҳам аралашди.\n«Штаб» дегани нақ Қўйлиқ бозорининг омборидай келади\nЯна йўлга тушдик. Инсонпарварлик ёрдамини кутиб оладиган штаб Гулистон туманида экан. Бироз навбат кутдик. Чунки биздан олдинда Сурхондарёдан келган учта катта юк машинаси ва картошка-пиёз ортилган юк машиналари турарди.\n«Штаб» дегани нақ Қўйлиқ бозорининг омборидай келади. Йўқ нарсанинг ўзи йўқ. Айниқса (шундоққина Тошкентдан келтирилгани билиниб турибди) ширмой нонларнинг ўртада уюлиб тургани менда ғалати кайфият уйғотди. Ёғларнинг, ичида нималари борлиги номаълум саноқсиз қутиларнинг, кийим кечагу кўрпа-тўшакларнинг кўплиги ва яна келишда давом этаётгани ақлингизни шоширади.\nНегадир бизнинг машиналаримиздаги юкларни Мирзаобод туманига жўнатишди. Мирзаобод ва Оқолтин туманларининг ҳам маълум ҳудудини сув босган бўлиб, у ёрда ҳам Миллий гвардия ходимлари, аскарлар, фавқулодда вазиятлар вазирлиги хизматчилари қутқарув ва тозалаш ишларини олиб боришмоқда. Унча-мунча аҳоли ҳам тўпланган. Сабаби одамлар сувни кечиб бузилган, чала бузилган уйларидан хабар олишаётган экан. Сувни кечиб ўтиш осон бўлмагани учун, қолаверса аҳолининг хавфсизлигини таъминлаш мақсадида бу ерга қаттиқ назорат ўрнатилган.\nИнсонпарварлик ёрдамини тарқатишни маслаҳат қилиш учун туман ҳокими ўринбосари — Диёр исмли йигитни чақиришди. Биз ҳоким ўринбосаридан олиб келган нарсаларни шу ердаги аҳолига тарқатишни маслаҳат қилдик. Лекин у буни штабга олиб бориш керак деди. Биз ҳозир штабдан келганимизни, ёрдамни эса шу ерда тарқатиб юборишимиз кераклигини айтдик. Негадир ҳоким ўринбосари штабга олиб бориш керак деб туриб олди. Шу ерда савол пайдо бўлди. Бу ердаги жўнатилган нарсалар ҳокимият ёки бирорта расмий идорадан эмаски, рўйхат билан қабул қилинса?!\n«Ҳеч ким ёрдам бергани йўқ»\nСал нарироқда ғарибгина кийинган ҳомиладор келинчак ва онахонга кўзим тушди. Улар анчадан бери деворга суянганича гаплашиб тургани учунми, эътиборимни тортди. Уларга яқинлашиб саволга тутдим.\n—Сизларга инсонпарварлик ёрдамини беришдими?\nКелинчак тўлиб турган эканми кўзида ёш айланди. Овози қалтираб: «Ҳеч ким ёрдам бергани йўқ», деди.\n— Неча нафар фарзандингиз бор?\n— Тўрт нафар. Уйимизни сув олиб кетган, ҳеч нарсасиз қолдик.\nЯна бир онахон суҳбатга қўшилади:\n— Чолим билан қолдик, фарзандларимни қариндошларникига жўнатдик. Анув куни озиқ-овқат тарқатаётган экан, бизларга ҳам бермайсизларми, десак фарзандларингиз олдингизда бўлмаса ҳеч нарса бермаймиз, дейишди.\n— Балки фарзандларингизга етказишгандир?\n— Уларни ҳозирча ҳеч ким сўрагани йўқ. Менимча маҳалла фаоллари уйма уй юриб, кимнинг оила-аъзолари қаердалигини рўйхат қилиши керак. Бизда мана шу иш яхши йўлга қўйилмаган.\n— Икки кило макарон, икки кило гуруч, икки кило шакар, пойма-пойи бир-биридан фарқ қиладиган оёқ кийимлар бериб кетишди, — дейди аёллардан бири. — Берган нарсаларини туюб ўтирибман, болларим келса ейди, деб.\nСал нарироқда машинадаги амакига юзланаман.\n— Мени уйим мана шу туманда эди, бузилиб кетди, Янгиовул маҳалласиданман, — дейди Б.исмли фуқаро. — Оила аъзоларим жами 15 кишини қудамникига — Сайхунободга жойлаштирдим. Ҳозир икки ўғлимни олиб келиб уйдан хабар олишга жўнатдим. 500 мингча пулим сейфда қолиб кетибди. Ўғилларимни кутиб ўтирибман. Уларни қудамникига ташлаб келаман.\n— Ўзингиз қаёққа борасиз?\n— Уч кундан бери машинада ухлаяпман. Машинаям қудамники. Карантинда ҳайдамаяпти. Инсонпарварлик ёрдамлари мана шу атрофга ҳам келади. Мана кеча «Дизайн» гуруҳи анча-мунча нарса тарқатиб кетди. Сўрашга бет чидамади. Мана бугун тўртинчи кун. Биздан ҳеч ким нима керак деб сўрагани йўқ. 15 кишининг бировнинг кўрпа тўшагида ухлаши ҳам ноқулай. Лоақал кўрпа-тўшаклар беришса бўларди. (Гаплашган одамларнинг барчаси—айтаётганларимиз бошқа жойга чиқиб кетмасин, ёмон кўриниб қолсак бор ёрдамдан ҳам қуруқ қоламиз, дейишди.)\nСал нарироқда гурунг қилаётган икки эркакка яқинлашаман.\n— Гулистонда божамникига оиламни жойлаштирдим, — дейди Исмоиловлар оиласи бошлиғи. — Бир хўжаликда 50 нафар киши яшаяпти. Бизга ҳали ҳеч қандай ёрдам берилгани йўқ. Оқолтиннинг Шодлигиданман. Ёрдам сўраш ҳақида ўйлаётганимиз ҳам йўқ. Сув кечиб барбод бўлган ватанимиздан хабар олиш ташвишида юрибмиз.\nҲолатдан келиб чиқиб, олиб борилган нарсаларнинг бир қисми шу туманнинг ўзида тарқатилди.\nАлбатта, ёрдамдан мамнун одамлар ҳам бор\nМирзаобод туманининг «Ҳақиқат» маҳалла фаоллари ушбу маҳаллада яшовчи одамларнинг нечта моли борлиги, ер кадастрини рўйхатга олмоқда. Кўнглингда яна бир умид пайдо бўлади, балки рўйхат тўлиқ шакллантирилгач, Гулистон штабида «Қўйлиқ» бозоридагидек манзара касб этиб турган инсонпарварлик ёрдами тўлиқ тарқатилар?\nЎзА расмий сайти берган маълумотларига таянадиган бўлсак, штабнинг асосий вазифалари этиб қуйидагилар белгиланган:\nСардоба, Оқолтин ва Мирзаобод туманларида фавқулодда ҳодиса оқибатларини бартараф этиш бўйича чора-тадбирларни амалга оширишда кўмаклашиш;\nэвакуация қилинган аҳолини зарур озиқ-овқат маҳсулотлари, шахсий ҳимоя ва гигиена воситалари, ётоқ анжомлари, шунингдек, кунига уч маҳал иссиқ овқат билан таъминлашни ташкил этиш;\nфавқулодда ҳодиса рўй берган ҳудудларда ҳуқуқбузарлик ва жиноятларнинг олдини олиш, жамоат тартибини сақлаш, фуқаролар хавфсизлиги ҳамда тегишли мол-мулклар муҳофаза қилинишини назоратга олиш;\nжабрланган фуқароларнинг мурожаатлари тезкорлик билан кўриб чиқилиши ҳамда уларда кўтарилган масалаларнинг ҳал этилишини таъминлаш;\nаҳоли орасида ёлғон, нотўғри маълумот ва хабарлар ҳамда саросима тарқалишининг олдини олишга қаратилган чора-тадбирлар давом эттирилади.\nМен суҳбатлашган одамлар орасида, албатта ёрдам, берилаётганидан мамнун одамлар ҳам бор. Ҳатто Мирзаобод олдида турган назоратчилар учун текин нон тарқатилмоқда. Дўкончадаги ичимлик сувларининг бироз қиммат бўлса-да, одамларда унга эҳтиёж катталигини кўриб, мана шу ерда ишлаётганларга, уйидан хабар олишга кетаётганларга инсонпарварлик ёрдамининг бир қисми тарқатилса, сувлар текинга берилса, юқорида таъкидланганидек, уч маҳал текин овқат ташкил этилса нур устига аъло нур бўларди, деган фикр ўтди.\nКўнгиллилар бир чеккага ўтиб тамадди қилишди. Ёпган нон, сув, ўзлари уйдан пишириб келган таом ва ўша ердаги дўкончадан сотиб олган печеньелари билан. Уларни кузатиб туриб машиналар тўла егулик бўлишига қарамай, бир донасига ҳам хиёнат қилмаганидан яна кўнглинг кўтарилади. Қани энди ҳамма мана шундай кўнгиллилардай ҳалол, пок бўлса эди.\nКимдир ўзи ўтирган кўрпачасини илинади, кимни ўз элини талайди\nКўнгиллилар билан ҳамкорликда фавқулодда вазирлик, миллий гвардия ходимлари ҳайвонларни қутқариш учун қалтис вазиятни ҳам ўйламай сувга тушишди. Ҳар ҳолда бир қанча жониворларни қутқаришга муваффақ бўлишди.\nЎша ердаги аҳолидан ғалати гаплар қулоққа чалинди. Уйини сув босмаган қўшни қишлоқдагилар уйини ташлаб кетганларнинг тирик мол қўйларини, қўлга илинадиган ашёларини ўғирлаётган эмиш...\nЯна хаёлдан ўша фикр айланади: кимлардир уйида тўшаб ўтирган кўрпачасини, яна кимлардир боласининг ўйинчоғини бошига иш тушганларга илинаётган, яна кимлардир торгина ҳовлисига уйсиз қолган одамларни сиғдираётган, қучоқ очиб кутиб олаётган бир пайтда, айримлар ўз элини таламоқда.\nҲар томонда сувнинг тагида қолиб кетган хонавайрон уйлар, уй ҳайвонларининг ўлиги тўдалари (уларни хлорлаб кўмишмоқда барака топгур ишчилар), худди кинолардагидек фожиаларни, ҳа-ҳа биз юрак ҳовучлаб кўзда ёш билан кўрадиган воқеаларни эслатади.\nСал нарироқда омон қолган жониворларини эгалари олдига солиб ҳайдаб кетмоқда, ҳайвонларнинг барчаси жуда озғин, қовурғалари саналиб турибди. Шу ҳоли билан тошқин билан курашганининг ва омон қолганининг ўзи катта гап.\nБизку чеккадан борган, фожианинг ичида бўлмаган одамлармиз, аммо унинг ичида юрган, кўз ўнгида бир умр йиққан-тергани саноқли лаҳзаларда ҳавога учиб кетганини кўрган шу ерлик аҳолининг стресс ҳолатини тасаввур қилаверинг. Уларга бугун ҳар қанча ёрдам, ҳар қанча далда камлик қилади.\nКетар чоғимиз бир хонадон эгаси уйидаги итини болалари билан топшириб юбормоқчилигини айтди. Не кўз билан кўрайликки, эти устихонига ёпишган ит меҳмонларга пешвоз чиқди, тумшуғи билан меҳмонларнинг оёғига суйкалиб, ялиниб нимлардир сўрагандай бўлди назаримда. Ҳа, у оч эди. Учта гўдагини эмизишга-да ҳоли йўқ оч она ит эди. Кўнгилли қизлардан бири катта нон бўлагини ташлади, кучук чайнамай ютди. Болалари жуда нимжон, қимирлашга ҳоли йўқ. Бу ҳолат ҳам уй эгаси ўзидан орттиролмаслигини кўрсатиб турибди. Шунда беихтиёр йўлда учратганим – озғин сигирлар, от ва эшаклар кўз олдимга келди.\nТошкентдаги Zoo+Planeta зоомагазини ходимлари Акмал, Умид ва Абдурашид жониворлар учун ҳадя қилган озиқ-овқатлар, витаминлар, дори-дармонлар Сирдарёда талафот кўрган ва кўрмаган оилалар ҳайвонлари учун тарқатилди.\nИккинчи хонадонда ҳам 4 та болали она итни топширишди, улар ҳам шу қадар озғинки. Демак, халқ ночорки, уларнинг ҳайвонлари ҳам ночор. Юқорида айтганимдек, ўзидан орттиролмайди. Чиқарган хулосам, халқ тўқ ва фаровон бўлса, уларнинг мол-ҳоли ҳам тўяди, эти устихонига ёпишар даражасида озғин бўлмайди.\nЯна англадимки, ҳайвонларга муносабат ҳам қачонки одамларнинг ҳаёт тарзи чиройлилашса, кўркамлашса, қорин ғамидан қутулсагина ўзгариши мумкин. Топган арзимаган даромадига уй қуриш, тўй қилишдек катта харажатли ширин ташвишлар кутиб турганида, қаёқдаги бир кучукка иззат-икром кўрсатиш, лоақал қорнини тўйдириш эсига келадими?\nСирдарёда бир кунимиз ана шундай ўтди. Аҳоли учун тўпланган инсонпарварлик ёрдамини қабул қилиб олганлар, ўйлаймизки, эга-эгаларига тўлиқ тарқатишади. Айниқса, бугун қаерда ухлашини билмаётган, қайси бир хонадонга ўша қимматбаҳо қалин гиламнинг ҳадя қилиниши, яна бир хонадоннинг катталардек кўзларига қайғу чўмган болажонлари ўйинчоқларни, қутидаги ширинликларни олиб бир лаҳза уйсизлигини унутишини тасаввур қилиш кўнгилни хотиржам қилади. Ҳар ҳолда шундай ўйлагим келди.\nҲожатхона учун минг сўм сўраган йигит, озғин кучугини қутқараётганимиз учун озроқ пул сўраган аёл, Гулистонда Қўйлиқнинг омборидек манзара касб этган штаб, ранглари рангпар озғин ҳомиладор аёлнинг ўксиб йиғлагани, бировнинг қайғусидан фойдаланиб ўз қўшниларини талон-торож қилаётган баъзи одамлар — буларнинг бари-бариси айни дамда кузатаётганимиз — эзгу ишлар, амалий ташаббуслар қаторида рўй бераётган бугуннинг реал ҳақиқатлари.\nҲа, биз биргамиз, биз ҳамжиҳатмиз, эл бошига иш тушса боримизни қўш-қўллаб топширадиган халқмиз. Ҳатто бизнинг ҳамжиҳатлигимиз хорижга ҳам ибрат бўлиб турибди бугунги кунда. Лекин мен юқорида тасвирлаган ҳолатлар кузатилмаганда эди, аллақачон орамизда бир умр камбағалликдан азият чекаётган одамлар бўлмас эди.\nҲа биз боримизни сочадиган, ҳатто еб ўтирган нонимизни оч одамга илинадиган халқмиз ва шу билан бирга, борингизни юлиб оладиган, ўзи тўқ бўла туриб, очларга аталган ризқни талайдиган ҳамюртларимиз ҳам йўқ эмас. Шунақа... танганинг иккинчи томони ҳам бор... Хулоса эса ўзингиздан.\nинсонпарварлик ёрдами Сирдарё Сардоба\nЖамият 22/05, 15:30


Иш жойини фоҳишахонага айлантирган фуқаро қўлга олинди\nИш жойини фоҳишахонага айлантирган фуқаро қўлга...\n01.02.2018 10:26 0 5638\nОхирги вақтларда қўшмачилик қилиб, айрим ахлоқсиз фуқароларга бошпана ажратаётган нафси бузуқлар учраб турибди. Ҳа, бундай йўлга кирганларни қайтариш учун ички ишлар бошқармаси ходимлари томонидан тизимли ишлар олиб борилаётганига қарамай, ўз қилмишидан пушаймон бўлмаётганлар ҳам мавжуд, афсуски.\nЖумладан, 2018 йилнинг 30 январь куни соат 14.00 да туман ИИБ ходимлари томонидан ўтказилган тадбир жараёнида Бўстонлиқ туманида яшовчи Е.Т. ўзи қоровулчилик қилиб келаётган Янгичорбоғ маҳалласида жойлашган дала-ҳовлида фоҳишахона сақлаган. У Чирчиқда яшовчи, турмушга чиқмаган, Ш.К. ва Бўстонлиқ туманида яшовчи, оилали, А.И.га 50.000 сўм эвазига жинсий алоқа қилиш учун хона ажратиб бергани аниқланиб, ушланган.\nҲозирда Е.Т.га нисбатан Ўзбекистон Республикаси Жиноят кодексининг 131-моддаси 2-қисми билан жиноят иши қўзғатилган.\nҲодиса 24/01, 15:07\nБўстонлиқдаги далаҳовлида фоҳишахона фош этилди\nЖамият 23/01, 10:21\nТошкентдаги сауналарнинг бирида фоҳишалик билан шуғулланувчи аёллар аниқланди (фото)\nЖамият 01/01, 21:16\nТошкентдаги фоҳишабозликка қарши тадбирда Афғонистон фуқаролари ушланди


ЎЗИМИЗ ЎЗИМИЗНИ АЛДАМАЙЛИК – Тошкент Ҳақиқати\n1 июль № 44 (13305) | Муносабат , Сара мақола\nДунёни гўзаллик асрайди! Бу тилимизда бот-бот жаранглаб турадиган маълум ва машҳур ибора. Ўйлаб кўрсак, сўздан фикр, фикрдан ҳикмат яралади. Бир оғиз яхши сўз иккинчи бир қутлуғ ўй-хаёлга эшик очади. Дунёни гўзаллик асраса, гўзалликни ким асрайди, деган савол туғилиши табиий. Албатта, инсон. Аммо, дуч келгани эмас, балки маънавияти юксак, комил инсон асрайди гўзалликни!\nМаънавий мулк – барҳаёт мулк\nБизга буюк аждодларимиздан етарлича бой илмий, бадиий, маънавий мерос қолган. Ўтмишда яратилган бирон илм-фан йўқки, унинг тамал тошини қўйишга, ривожига ота-боболаримиз муносиб ҳисса қўшмаган бўлсин.\nАслида инсон маънавиятининг асоси маънавий покликдан бошланади. Озода кўнгилда озода хаёллар бўлади. Нияти покиза инсоннинг чеҳраси шу туйғудан нурланиб туради.\nБу дунёда ҳар кимнинг ўз йўли бор. Ўзига ато этилган йўлдан ҳар ким ўзи ўтиб боради. Чунки, бир инсон ўзгани бир умр етаклаб юролмайди. Аммо, йўл кўрсатади, ақл ўргатади, илму сабоқ беради. “Устоз кўрмаган шогирд ҳар мақомга йўрғалар” нақли боболарнинг шу сабоғидан бизга мерос аслида.\nМиллат маърифати, миллат маънавиятини ким шакллантиради? Маънавият тушунчасидан айро яшаб бўладими? Албатта, йўқ! Чунки, маънавий поклик, маънавий журъатнинг илк тўлқини қонимизга онамиз алласи билан, отамиз дуоси, даъвати билан кирган. Алла оҳанги ила она қалбидан оқиб чиққан тилакларни поклик чашмасига менгзаш мумкин.\nАвлодлар қалбида абадий яшаб қолиш бахтига муяссар бўлган улуғ аждодларимиз Юсуф Хос Ҳожиб, Маҳмуд Кошғарий, Аҳмад Яссавий, Абдухолиқ Ғиждувоний, Баҳоуддин Нақшбанд, Имом ал-Бухорий, Имом ат-Термизий каби ўнлаб азизу авлиёларни, илму ҳикмат соҳибларининг ҳаётини, яшаш тарзини ўргансак, бир нарсага – уларни покдомон бўлганига амин бўламиз. Улар ҳаромдан ҳазар қилганлар. Ёлғиз Аллоҳга сиғинган, ундан нажот, ундан ҳидоят, ундангина эзгулик тилаган.\nБуюк аждодларимиз дунёга илм истаб, маърифат истаб келганлар. Уни топгани боис, бугун авлодлари қалбида шу илму ҳикмат нури ила яшамоқда. Маърифат аҳлининг, маънавият соҳибларининг битта йўли бор. Бу – ҚАЛБ йўли. Улар инсоннинг чеҳрасидан олдин қалбини кўрадилар. Чунки қалбдан қалбга, юракдан юракка очилган йўлда тўғон йўқ. Яратган азиз тутган оқилу фозиллар умри эзгу ният, эзгу амал, эзгу ахлоқ ва маърифат, поклик ила барҳаёт бўлган. Улар умр бўйи қалбга йўл излаган.\nБу покиза имон соҳиблари қорин қайғуси билан эмас, қадр қайғуси билан яшаган. Миллат қадри, миллат маънавияти уларнинг улуғ мақсади бўлган. Демак, маънавият маскани қалбда бўлса, маърифат йўли ҳам қалбдан бошланади.\nҲоким ҳақли талаб қўйди\nИнсон қачон ўзидан, яшаш тарзидан қониқиш ҳосил қилади? Касбидан барака топса! Шу боис ота-боболаримиз бежиз: “Касбу корингга барака берсин”, дея дуо қилмаганлар. Беихтиёр савол туғилади. Ҳаётда ўз юмушини қойилмақом қилиб юрганлар кўпми ёки иши, касбидан норози юрганларми? Ниятга қараб амал. Ким нима истаса, нияти холис, ҳаракати ҳалол бўлса, албатта, излаганини топади, ўйлаганига етади.\nОта-боболаримиз бешикдан тобутгача бўлган умр йўлида илм излашга даъват қилганлар. Аммо оғирни усти, енгилнинг остини кўзлаганлар доимо сермашаққат илму маърифат йўлини хоҳлайвермайдилар. Зеро, таъкидланганидек, игна билан қудуқ қазиш ҳар кимнинг ҳам қўлидан келавермайди.\nТошкент вилояти ҳокими Рустам Холматов вилоят маънавият ва маърифат аҳли билан, тўғрироғи, 22 шаҳар ва туманда шу соҳанинг масъули бўлиб, яъни маош олиб ишлаётган Республика “Маънавият ва маърифат“ маркази туман, шаҳар бўлинмалари раҳбарлари, соҳа мутахассислари ва маҳаллий бошқарув идоралари раҳбарларининг маънавий-маърифий ишлар самарадорлигини ошириш, “Давлат тили тўғрисида”ги Қонун ҳужжатларига риоя этилишини таъминлаш масалалари бўйича маслаҳатчилари билан учрашди, дилдан суҳбатлашди. Шу суҳбат асносида, очиғи, вилоят раҳбари ушбу соҳалар кадрлари ишидан мутлақо қониқмаётганини билдирди. Учрашувда иштирок этиб, вилоят ҳокимининг куюнчаклик билан билдирган фикрларини қалбан тасдиқлаб турарканман, албатта, бу ҳолатни қоғозга тушириш керак, деган ўйга келдим.\nЮқорида айтилганидек, умрини, ҳаётини буткул миллат маънавияти, маърифатига бахшида этиш, мингдан бир инсонлар истайдиган ва унда юришни уддалай оладиган машаққатли йўл аслида.\nМуҳтарам Президентимиз Шавкат Мирзиёев кўплаб бошқа соҳалар қатори маънавиятимиз, маърифатимиз тараққиётига алоҳида эътибор қаратмоқда. Шу соҳа ишини такомиллаштириш бўйича махсус қарор қабул қилинди. Аксарият ҳолларда жамоатчилик асосида бошқарилаётган туман, шаҳар бўлимлари бюджет маблағи ҳисобидан маош билан таъминланди. Қайси шаҳар, туманда Кенгаш раҳбари сифатида ҳоким эътиборли бўлса, бўлимларга барча зарур шарт-шароитлар яратиб берилди. Афсуски, айрим шаҳар, туман ҳокимларининг бу соҳага ҳамон панжа орасидан қараётгани ҳам ҳақиқат.\nВилоят ҳокими учрашувда масаланинг ана шу жиҳатига алоҳида эътибор қаратди. Туман, шаҳар бўлими раҳбарларидан қатъиятли, ташаббускор бўлишини талаб қилди. Аввало, ўзгалар маънавияти учун масъул бўлган инсон лоқайдликдан йироқ бўлса, оддий меҳнаткаш халқ ҳаётидан бохабар юрса, ўз устида тинимсиз ишласа, албатта, кўзлаган мақсадига эришишини уқтирди.\n– Афсуски, бизда ундай эмас, – деди вилоят ҳокими. – Мен ҳозир сизларга бир нечта савол билан мурожаат қилишим мумкин. Ким қайси шаҳар, туманда яшаб, ишлаётган бўлса, шу худуднинг тарихини, табиатини, шу заминда туғилиб, камолга етган олиму фузалосини, меҳнатидан қадр топган оддий фидойи инсонларини яхши биладими? Туманда маънавияти, маърифати юксак, ҳам ҳаётда, ҳам турмушда, жамоада намуна кўрсатиб келаётган оилалар сони нечта? Маънавият бўлими раҳбари бир кунда қанча оилага кириб чиқди? Қайси нафақадаги маърифатли оқсоқоллар билан суҳбатлашди? Улар билан неча марта ёшлар учрашувини ташкил этди?\nМаълумки, аёллар гулни, райҳонни, гўзалликни яхши кўради. Туманда ҳовлисини яшнатиб қўйган нечта хонадон бор? Китобхон оилалар сони қанча, энг катта шахсий кутубхона кимнинг уйида?\nҲар бир маънавиятчи бугун тонгда туриб, нима иш қилиши кераклигини ўйлайдими? Қатъий иш режаси борми? Иш жойидаги шароитини яхшилаш, юқори ташкилотлар қўйган талабларни амалга ошириш, ечими мураккаброқ муаммоларни ҳал қилиш юзасидан ҳокимнинг, ҳоким ўринбосарларининг қабулига неча марта кирган?\nҲа, бу каби саволларни исталганча бериш мумкин. Инсоф, диёнатни унутмаган инсон, касби масъулиятини ҳис қилган одам ҳар қандай шароитда ҳам имконияти даражасида меҳнат қилади. Ёлғон ҳаёт кечирмайди. Виждони олдида уялади. Қолаверса, бугун маънавиятчиларимиз яхшигина маош оляпти.\n– Шуни алоҳида таъкидламоқчиманки, – деди вилоят ҳокими, – туман, шаҳар ҳокимларининг энг биринчи иши маънавият, ёшлар тарбияси, уларга эътибор бўлмоғи керак. Чунки, маънавияти юксак инсон ўз юмушига ҳам, давлат ишига ҳам масъулият билан ёндошади. Аслида хом хаёллар билан юрадиган ёки бефойда йўлдаги бир одамнинг фикрини яхши томонга бура олиш ҳам соҳа эгасининг меҳнати маҳсули ҳисобланади…\nЎзаро савол-жавоблар, қизғин суҳбатлар мобайнида вилоят ҳокими аниқ таклиф, самарали режа, инновацион ғоялари бор ҳар бир маънавият мутахассисига қанча маблағ зарур бўлса топиб беришни ваъда қилди.\nҚолаверса, маънавият соҳибларининг яна бир муҳим иши, вилоятимиз туман, шаҳарларида амалга оширилаётган хайрли ишлар, яхши ташаббусларни оммалаштиришдир. Чунки, “Бирники мингга, мингники туманга”. Яхшиликдан, яхшилардан намуна олиб, уларга ҳавас қилиб яшашда маъно бор, ахир.\nВилоят ҳокими маҳаллий бошқарув идоралари раҳбарларининг маънавий-маърифий ишлар бўйича маслаҳатчилари ишидан ҳам умуман қониқиш ҳосил қилмаётганини ошкора айтди.\nТўғри-да, муҳтарам Президентимиз ўзбек тилига давлат тили мақоми берилган кунни умумхалқ байрами сифатида нишонлашни қонун билан эълон қилиб, давлат тили тўғрисидаги қонун ҳужжатларига риоя этилишини таъминлаш бўйича ҳудуд раҳбарларига маош олиб ишлайдиган маслаҳатчи лавозими жорий этди. Она тилига бу қадар жонкуярликни дунёнинг бирорта мамлакатида учратмайсиз. Умуман, мамлакатимизда маънавий-маърифий ишларни рисоладагидек ташкил этиш бўйича барча шарт-шароит яратиб берилаётган бўлса-ю, Сиз – шу соҳа эгалари, айтинг-чи, ўз виждонингиз олдида юзингиз ёруғми?\nЎрта Чирчиқ, Чиноз, Янгийўл каби қатор туман ва шаҳарларимиз йўлларидаги реклама, эълонларнинг аҳволини кўринг. Ачинасиз, ғазабланасиз, ўзбеклигингиздан, ўзингиздан уяласиз. Инсон мард бўлиши керак. Зиммасидаги вазифани уддалай олмаяптими? Қўлини кўксига қўйсин, ўрнини бўшатсин, марҳамат қилиб, ҳалол ишлайдиганларга берсин.\nМаънавият – бизнинг қалбимиздан поклик оламига очилган эшик. Бу эшикдан кирмоқчи бўлган одамнинг қадди тик, нияти тоза, луқмаси ҳалол, ўзи дарёдил бўлмоғи керак. Инсон қачонки ўз хатосини тан олса, хатоларидан тегишли хулоса чиқарса, демак, у маънавиятли, маърифатли одам. Унинг истиқболига, нурли келажагига ишонса бўлади. Ижод оламида башарият даҳоси бўлган ҳазрат Алишер Навоий бобомиз бу борада шундай ўтли байт битган:\n“Бўлди ўз нодонлиғимни англамак донолиғим”.\nЎйлаб кўрсак, аксариятимиз Парвардигор олдида гуноҳкор бўлишдан қўрқамиз. Афсуски, сафимизда гуноҳдан мутлақо қўрқмайдиганлар ҳам кўпайиб бораётгани аччиқ бўлса-да ҳақиқат. Наздимда, бугунги маънавий оламимизни кузатиб, бизга маънавий бой мерос қолдирган улуғ аждодларимиз руҳи поки олдида ҳам мулзам бўлаётгандекмиз. Айтинг-чи, инсон сифатида бизни, қалбимизни ким ва нима асрайди? Маънавиятимиз, маърифатимиз асрайди, шундай эмасми? Албатта, ягона асрагувчимиз – Аллоҳнинг ўзи! Аммо, бизни жаҳолат чоҳига тортаётган ширкимиз, имондан, ҳаёдан, вафодан узоқлаштириб бораётган баднафсимиз эмасми? Ушбу байтни битаётганларида Румий ҳазратлари бизнинг бугунги аҳволимизни қалбан кўриб тургандек:\n“Куйлади Довуд, чу тошлар бўлди сув,\nЕтмади лек дили тошларга у…”\nЁмоннинг ёмонлигидан аслида тошлар ҳам титрар экан. Нима учун қаҳри қаттиқлар сони ортиб боряпти? Нечун меҳр танқислашиб бормоқда? Ватани, халқи, туғишганларини қўя туринг, ўз ота-онасидан йиллаб хабар олмаётганларнинг қалб кўзларига ким қора парда тортиб қўйди? Инсон меҳрнинг чашмасидан ичмай қўйса, ҳаёнинг ҳавосидан нафас олмаса, имон нуридан йироқлашса, охир оқибат маънавиятидан, маърифатидан ҳам айрилади.\nБиламиз, биз тезкор замонда – ахборот асрида, техникалар туғёнида, инновацион ғоялар тўлқини ичида яшаяпмиз. Замон бизга боқмаса, биз унга боқишга мажбурмиз. Ўз вақтида устоз Озод Шарафиддиновнинг “Замон, қалб, поэзия” китоби жуда қўлма-қўл ўқилганди. Демак, шиддатли замонимиз бизнинг қалбимизни ҳам, маънавиятимизни ҳам асролмайди. Асраса, уни гўзаллик, муҳаббат, маърифат, маънавият асрайди. Таниқли рус педагоги Антон Макаренко фарзандлар тарбияси борасида: “Болага 12 ёшгача нимани берсангиз шуни ўрганади, 12 ёшдан кейин нимани хоҳласа шуни ўрганади”, деганида ҳақ эди. Муҳтарам Президентимиз бежиз энг зукко китобхон ўғил-қизларимизга машина совға қилаётганлари йўқ.\nТарбияда бой берилган вақтни – маънавиятсизликда қурбон бўлган, кул бўлган умрга менгзаш мумкин.\nСодда қилиб айтганда, биз ҳеч кимнинг кўзига парда тутиб бўлмайдиган, қулоғига пахта тиқиб қўйилмайдиган замонда яшаяпмиз. Икки кўзимиз, икки қулоғимиз тобора катта очилиб бораяпти. Аммо қалбимиз кўзини, қалбимиз қулоғини беркитиб қўйишга ҳаққимиз йўқ. Уларни миллат маънавияти, миллат маърифати учун очиб қўйишимиз керак. Биз айбни замондан эмас, ўзимиздан излашимиз керак. Бобокалонимиз Юсуф Хос Ҳожиб: “Агар эл олинса қилич билан олинади. Агар эл бошқарилса қалам билан бошқарилади”, деган эканлар.\nҚўлимда қалам, дилимда янги-янги фикрлар юз очмоқда. Аммо, доно халқимиз лутф қилгандек, “Кўп гапирган одам, кўп янглишади”. Келинг, шу боис муҳтарам Президентимиз куюниб айтган фикрлари билан мулоҳазаларимга нуқта қўйсам: “Менга баландпарвоз қуруқ ҳисоботлар эмас, одамларнинг розилиги керак. Ўзимиз ўзимизга хиёнат қилмасак, ўзимиз ўзимизни алдамасак, ҳалол, пок бўлиб меҳнат қилсак, мен аминман, кўзланган барча марраларга, албатта, етамиз!”.\nШубҳасиз, шундай: ҳалоллик тараққиёт ўзаги, юксак маъанавият пойдевори. Ният қиламиз, Илоҳо, қалбимизда маънавият учун очилган йўл ҳамиша ёр уғ бўлсин!


"Киношок" фестивалида Ўзбекистондан учта фильм қатнашади\nРоссиянинг Анапа шаҳрида 21-30 сентябрь кунлари ўтказиладиган “Киношок” фестивалида ўзбекистонлик киночилар суратга олган учта фильм иштирок этади.\nCA-News агентилигига кўра, XXIII очиқ кинофестивальнинг асосий дастурида ўзбекистонлик режиссёр Мансур Васатийнинг “Қудуқ” фильми иштирок этади. Шунингдек “Бадиий телевизион фильм” йўналиши бўийча Жавоҳир Қосимов суратга олган “Зиёда” фильми томошабинларга намойиш этилади.\nФистиваль доирасидаги “КиноМалыШок” дастурида Рашид Маликовнинг “Дада” фильми қатнашади. Мазкур фильм, CA-News агентилигининг билдиришича, яқинда Иркутскда ўтказилган “Оила даврасида” халқаро театр ва кинофестивалида гран-при соҳиби бўлган.\n“Киношок” ташкилотчиларига кўра, фестивальда МДҲ мамлакатларидан 14 мамлакат ижодкорларининг фильмлари иштирок этади.


Нотурар жой биносини сотиб олганда қандай бухгалтерия ёзувларини амалга ошириш лозим? Сотиб олиш ва кадастр қийматлари ўртасидаги фарқ қаерда акс эттирилиши керак?\nМЧЖ шаклидаги қўшма корхона шартнома асосида МЧЖ шаклидаги корхона балансида турган нотурар жой биносини пул ўтказиш йўли билан сотиб олмоқчи бўлди ҳамда бу ҳаракатларни риэлторлик хизматлари кўрсатадиган корхона орқали амалга оширди. Пул маблағларини ўтказгандан кейин харидор сотувчининг кадастр ҳужжатларига ўзгартириш киритган ҳолда уни ўзига расмийлаштирди. Нотурар жой биносининг кадастр қиймати 61 млн сўмни ташкил қилди, шу билан бирга унинг харид қиймати 10 млн сўмни ташкил қилади.\nАсосий воситаларни ҳисобга олиш 5-сон БҲМС “Асосий воситалар”га мувофиқ амалга оширилади.\nТўлов эвазига олинган асосий воситалар бошланғич қиймат бўйича ҳисобга олинади. Бошланғич қиймат ўз ичига сотиб олиш қиймати (етказиб берувчига тўланган сумма) ва асосий воситаларни харид қилиш билан боғлиқ барча харажатларни олади. Бундай харажатларга қуйидагиларни киритиш мумкин:\n- рўйхатга олиш йиғимлари, давлат божлари ва асосий воситаларга бўлган ҳуқуқни сотиб олиш (олиш) бўйича амалга оширилган бошқа шунга ўхшаш тўловлар;\n- божхона божлари ва йиғимлари;\n- асосий воситалар объектларини сотиб олиш (барпо этиш) муносабати билан солиқлар ва йиғимлар суммалари (агар улар қопланмаса);\n- асосий воситалар объектларини сотиб олиш (барпо этиш) билан боғлиқ ахборот ва маслаҳат хизматлари учун тўланадиган суммалар;\n- асосий воситалар объектларини етказиб бериш (барпо қилиш) хатарини суғурталаш бўйича харажатлар;\n- асосий воситалар объектини сотган воситачиларга тўланадиган мукофотлар;\n- асосий воситаларни ўрнатиш, монтаж қилиш, созлаш ва ишга туширишга оид харажатлар;\n-активдан мақсадга мувофиқ фойдаланиш учун уни ишчи ҳолатга келтириш билан бевосита боғлиқ бўлган бошқа харажатлар.\nАсосий воситаларнинг бошланғич қийматига қуйидагилар киритилмайди:\n- кредитдан фойдаланганлик учун фоизларни тўлашга доир харажатлар (агар асосий воситалар қарзга олинган сармоя ҳисобидан буткул ёки қисман сотиб олинган);\n-сотиб олинган асосий воситаларга тўловни амалга ошириш билан боғлиқ банк хизматлари, жумладан аккредитив очиш бўйича харажатлар, ўтказмалар ва хорижий валюта конвертацияси учун банк комиссияси учун тўлов, шунингдек шартномаларни тайёрлаш ва рўйхатдан ўтказиш бўйича харажатлар.\nТўлов эвазига мулкка сотиб олинган асосий воситаларнинг бошланғич қиймати 0820 “Асосий воситаларни харид қилиш” счётида калькуляция қилинади.\nБухгалтерия ҳисобида асосий воситаларни сотиб олиш ва уларни хусусий асосий воситалар таркибига бошланғич қиймат бўйича киритиш бўйича операциялар қуйидаги ёзувлар билан акс эттирилади:\nНотурар жой биносини сотиб олиш акс эттирилди (10 млн.сўм)\n«Асосий воситаларни харид қилиш»\n«Мол етказиб берувчилар ва пудратчиларга тўланадиган счётлар»\nНотурар жой биноси қиймати учун тўлов акс эттирилди (10 млн.сўм)\nРиэлтор хизматларининг қиймати акс эттирилди\nРиэлтор хизматлари учун тўлов\nСотиб олишда рўйхатга олиш йиғимлари ва божларни ҳисобдан чиқариш\nРўйхатга олиш йиғимлари ва божлар учун тўлов\nНотурар жой биносини фойдаланишга топшириш\n«Бинолар, иншоотлар ва узатувчи мосламалар»\nШуни ҳам қайд қиламизки, асосий воситалар бўйича амортизация ажратмаларини ҳисоблаш мазкур объект асосий воситалар таркибига қабул қилинган ойдан кейинги ойнинг дастлабки санасидан бошланади ҳамда мазкур объектнинг амортизацияланадиган қиймати тўлиқ сўндирилгунга ёхуд ушбу объект балансдан ҳисобдан чиқарилгунга қадар амалга оширилади (5-сон БҲМСнинг 30-банди).\nИнчунун, кадастр қиймати билан бинони сотиб олиш қиймати ўртасидаги фарқни ҳеч қаерда акс эттириш керак эмас, чунки асосий воситалар таркибида у бошланғич қиймат (харид қиймати ва у билан боғлиқ харажатлар) бўйича акс эттирилади, ундан амортизация ҳисоблаб ёзилади.


Хитой Ўзбекистон орқали ўтадиган тезюрар темир йўлини қуради | Uzbekistan Today\nБош саҳифа / Бизнес ва инновация / Хитой Ўзбекистон орқали ўтадиган тезюрар темир йўл...\nХитой Ўзбекистон орқали ўтадиган тезюрар темир йўлини қуради\nХитой Халқ Республикаси Эронга борадиган тезюрар темир йўлини қуришни режалаштирмоқда. Ушбу йўл Марказий Осиёнинг тўрт мамлакати, жумладан, Ўзбекистоннинг ҳам ҳудудидан ўтади, деб хабар беради “China Daily” нашри.\nМазкур лойиҳа ҳақида “Бир камар – бир йўл” деб номланган форум чоғида “China Railway Corp” компаниясининг бош муҳандиси Хе Хову (He Huawu) томонидан маълум қилинган. Унинг сўзларига кўра, бу йўл йиллик товар айланмасини 2,5 триллион АҚШ долларидан зиёдга етказади.\nЯнги темир йўл Шинжон-Уйғур автоном тумани Урумчи шаҳрини Хитойнинг Инин, Қозоғистоннинг Алмати, Қирғизистоннинг Бишкек, Ўзбекистоннинг Тошкент ва Самарқанд, Туркманистоннинг Ашхобод ва Эроннинг Теҳрон шаҳарлари билан боғлайди.


"Нефтчи" иккига бўлиниб назорат учрашувини ўтказди / CHAMPIONAT.asia\n"Нефтчи" иккига бўлиниб назорат учрашувини ўтказди\nБугун Қиргулидаги “Нефтчи” СК стадионида “Сўғдиёна”га қарши ўйинга ҳозирлик кўраётган “Нефтчи” жамоаси икки таркибга бўлинган ҳолда назорат учрашувини ўтказди.\nҚизиқарли ва кескин курашлар остида ўтган ўйинда яшил либосда тўп сурган футболчилар 4:3 ҳисобида ғалаба қозонишди. “Яшиллар”дан голларга Носир Отақўзиев, Павел Смоляченко (пен), Отабек Зокиров ва Отабек Исроиловлар муаллифлик қилишди. “Қизиллар”да эса Сардор Мирзаев, Бахтиёр Ёқубов ҳамда Зайниддин Тожиевлар рақиблари дарвозасини ишғол этишди.\nЖамоалар қўйидаги таркибда майдонга тушишди.\n“Қизиллар: Ғайрат Ҳасанов, Дилёрбек Эрматов, Шавкат Насибуллаев, Шукурали Пўлатов, Вячеслав Пономарёв, Бахтиёр Ёқубов, Иқбол Акрамов, Санжар Асқаралиев, Сардор Мирзаев, Мансур Саидов, Зайниддин Тожиев.\n“Яшиллар”: Хиллат Чилматов, Ғайрат Жумаев, Иқбол Бобохонов, Достон Турсунзода, Абдумажид Тоиров, Ғулом Ўрунов, Мирзакамол Камолов, Отабек Зокиров, Павел Смоляченко, Отабек Исроилов, Носир Отақўзиев.\nЗахирадан майдонга тушганлар: Шерзод Ҳакимов, Фаррух Турдалиев, Умид Қодиров.


Италияда қор кўчкиси остида қолган меҳмонхонада 30 киши борлиги маълум бўлди\n14:08 / 19.01.2017\nИталияда қор кўчкиси остида қолган меҳмонхонада кўплаб инсонлар ҳалок бўлган. Бу ҳақда қутқарувчилар хабар берди. У ерда ҳаммаси бўлиб 30 киши бўлиши мумкин, деб маълум қилди Рейтер расмий шахсларга асосан.\nАввалроқ агентлик ҳодиса юз берган жойда 30 кишининг жасади топилгани ҳақида хабар берганди. Кейинчалик бу маълумот инкор этилди – гап меҳмонхонада истиқомат қилган инсонларнинг умумий сони ҳақида борган.\nФавқулодда вазият чоршанба куни кечқурун юз берди. 18 январда Италия марказий ҳудудларида юз берган кучли зилзила қор кўчкисига сабаб бўлган. Бунинг оқибатида Rigopiano di Farindola меҳмонхонаси қор уюмлари остида қолди.\nҚутқарувчилар мураккаб об-ҳаво сабаб меҳмонхонага етиб бориш учун бир неча соат вақт сарфлашган. Уларнинг биринчи гуруҳи фақатгина тонгги 04.30 да бу ерга етиб келди.\nАввалроқ, қутқарув амалиёти давомида қор остидан икки киши чиқариб олингани хабар қилинганди.


Туркиядаги ритейлерлар iPhone’га буюртма қабул қилишни тўхтатишди - Zamin.uz\nТуркиядаги йирик ритейлерлар мижозлардан Apple компаниясининг iPhone смартфонларига буюртма қабул қилишни тўхтатишди. Бу ҳақда Kun.uz нашри ёзмоқда.\nНашрнинг маълумот беришича, Истанбулдаги энг йирик электроника импортёрларидан бири бўлган Dogubank савдо майдончаси қиймати 50 миллион долларга яқин бўлган iPhone смартфонларига буюртмани бекор қилган. Смартфонлар Туркияга октябрь ва ноябрда келтирилиши лозим эди.\nИстанбулдаги яна қатор фирма ва бозорлар ҳам Apple маҳсулотларидан ташқари, АҚШда ишлаб чиқарилган бошқа турдаги электроника маҳсулотларига буюртмалар қабул қилмаяпти.\nSabah газетасининг хабар беришича, iPhone’га буюртма бериш Туркиянинг Осиё қисмида тўхтатилган. Аксарият ритейлерлар Америкадаги электроника маҳсулотлари ишлаб чиқарувчи компаниялар билан шартномаларни бекор қилишмоқда ёки тузатиш киритишмоқда. Кўплаб сотувчилар пештахталардан Америка маҳсулотларини олиб ташлашган.\nМаҳаллий сотувчилар ҳукумат билан ҳамжиҳатлик белгиси сифатида ана шундай чорага қўл уришди. 14 август куни Эрдўған «Туркияга қарши иқтисодий урушни бошлаганлар унинг учун тўлов тўлаши керак»лигини таъкидлади.\nАҚШ ҳаракатларига эҳтимолий жавоб сифатида Эрдўған Америка электроника маҳсулотларини бойкот қилиш ва миллий ишлаб чиқарувчиларни ривожлантириш ҳақида гапирди.\n«Биз чет эл валютасига сотиб олинаётган нарсалардан яхшироқ маҳсулотларни ишлаб чиқарамиз ва сотамиз. Биз Америка электроникасини бойкот қиламиз», - деди Эрдўған ва «Уларда iPhone бўлса, бошқа томондан Samsung ҳам бор», - дея қўшиб қўйди. “Замин” янгиликларини “Twitter”да кузатиб боринг\n"Навбаҳор"нинг уч нафар футболчиси "iPhone ХS" телефони билан тақдирланди\n3-11-2018, 21:52, Спорт\n21-09-2018, 21:10, Спорт\nСтадионга киришдан четлатилган туркиялик мухлис футбол кўриш учун кран буюртма қилди (фото)\n29-04-2018, 11:57, Спорт\n«Пахтакор» Туркиядаги илк ўртоқлик ўйинида йирик ғалабага эришди\n25-07-2017, 00:01, Спорт\n«Пахтакор» стадионидаги Damas аёл кишига, iPhone смартфонлари эркакларга насиб қилди\n20-06-2017, 18:40, Спорт\n10-02-2015, 22:19, Спорт


“Атлетико” – “Байер” учрашувига оид 10 та факт\n15 март, 2017, 21:54 551\nБугун ЕЧЛ 1/8 финал жавоб учрашувлари давом эттирилади. Унда Германиядаги баҳсда 4:2 ҳисобида ғалаба қозонган “Атлетико” ўз майдонида “Байер”ни қабул қилади. Биз эса бўлажак учрашувга оид айрим фактларни эътиборингизга ҳавола этамиз.\nЕврокубокларда энг кўп ўйин ўтказган 5 футболчи\n“Монако” – “Манчестер Сити” ўйинига оид 10 та факт\n1. ЕЧЛ тарихида фақатгина икки жамоа плей-офф ўйинларида дастлабки ўйинда ўз майдонида мағлубиятга учраган бўлсада, кейинги босқичга ўтган холос. Булар “Аякс”(1995/96 йилги мавсумда “Панатинаикос” билан) ва “Бавария”(2010/11 йилги мавсумда “Интер” билан);\n2. “Атлетико” ўз тарихида тўққизинчи бор ЕЧЛ чорак финалида ўйнаши мумкин;\nЯна икки афсона тўғрисида: Буффон ва Касилясларнинг ЕЧЛдаги натижалари\n3. “Атлетико” ўз майдонида ўтган еврокубоклардаги сўнгги 33 баҳснинг 28 тасида ғалаба қозонган ва фақатгина икки бор мағлубиятга учраган. Ўз-ўзидан ма`лумки, қолган 3 баҳсда “матрасчилар” рақиб билан муроса кўчасини танлашган;\n4. “Атлетико” 1996/97 йилги мавсумдан буён ўз майдонида немис жамоаларига мағлуб бўлмай келмоқда;\n5. “Атлетико” ўз майдонида немис жамоалари билан 18 бор ўйнаган ва шундан 13 тасида ғалаба қозонган, икки бор дуранг ўйнаган ва 3 марта мағлуб бўлган;\n6. “Атлетико” еврокубоклар плей-офф босқичида меҳмондаги ўйинда ғалаба қозонса, доимо кейинги босқичга чиқиб келган. Бундай ҳолатлар сони 20 тани ташкил этади;\n7. Ўз навбатида “Байер” меҳмондаги сўнгги 6 ўйиннинг бирортасида мағлубиятга учрамаган – 3 ғалаба ва 3 дуранг;\n8. “Байер” еврокубоклар доирасида Испанияга 17 бор ташриф буюрган бўлиб, шулардан фақатгина 3 тасида ғалаба қозонга, 2 марта дуранг ўйнаган. Қолган 12 ўйинда эса испан жамоалари ўз майдонида “Байер”га умуман имконият қолдирмаган;\n9. “Байер” еврокубоклар плей-офф босқичида Ла лигада ўйнайдиган жамоани турнирдан чиқариб юборган сўнгги бор 1988 йилда кузатилган экан(УEФА кубоги “Эспаньол”га қарши);\n10. “Байер” еврокубоклар плей-офф босқичида ўз майдонидаги дастлабки ўйинни бой берган ўйинларда “доришунослар” ҳар сафар турнирни тарк этишга мажбур бўлишган. Бундай ҳолат 9 бор рўй берган экан.\nФутбол | 23 июнь, 2018, 06:15\nЖЧ-2018: Бугун бўлиб ўтадиган учрашувлар билан танишинг


Galaxy A31 ҳаттоки оммабоп Galaxy A51’дан ҳам кучли бўляпти! Лекин... - Terabayt.Uz\nGalaxy A31 ҳаттоки оммабоп Galaxy A51’дан ҳам кучли бўляпти! Лекин...\nSamsung аввалроқ ўрта нархли смартфонлар туркумидаги Galaxy A51 моделини тақдим этган эди. У анчадан бери дунё бўйича энг оммабоп смартфонлар рейтингидан тушмай келаётир.\nКомпания ушбу сериянинг навбатдаги вакилларини ҳам тақдимотга тайёрламоқда; жумладан – Galaxy A31 куни кеча Geekbench сервисида текшириб кўрилган. Бу смартфон якка ядроли тестда 349 балл, кўп ядроли имтиҳонда эса 1291 балл олишга эришган:\nБу ерда, бенчмарк тести натижаларидан ташқари, смартфоннинг техник хусусиятлари ҳам эътиборга лойиқ. Samsung ушбу моделида ўзининг Exynos процессорларини эмас, балки тайванлик чипсоз – MediaTek компаниясининг маҳсулотини қўллабди. Аниқроғи, бу – дастлаб Helio P65 деб аталган, кейинроқ Helio G70 номини олган илғор чипсетдир.\nАйтиш керакки, 12 нанометрлик технологик жараён асосида тайёрланган Helio G70 процессори иккита Cortex-A75 ҳамда олтита Cortex-A55 ядроларини, шунингдек, Mali-G52 MC2 график тезлатгичини ўзида жамлаган. AnTuTu тестлари натижаларига таянадиган бўлсак, мазкур чипсет Galaxy A51 смартфонида қўлланган Exynos 9611 процессоридан салкам бир ярим бараварга тезкор! Яъни, нисбатан «кичик» ҳисобланувчи Galaxy A31 модели ўзининг «оға»си – компаниянинг оммабоп Galaxy A51 смартфонидан ҳам кучли бўлишини кутишимиз мумкин.\nФақат бир томони харидорларни иккилантириши эҳтимоли бор: MediaTek процессорлари айрим жиҳатларига кўра рақобатчиларнинг ечимларига нисбатан пастроқ юради. Масалан, улар оригиналидан ташқари – фойдаланувчилар ишлаб чиққан норасмий (кастом) прошивкаларни қўллаб-қувватламайди. Айнан шу сабабли ҳам Helio G90T чипсети базасига қурилган Redmi Note 8 Pro смартфони кастом прошивка ўрнатиб кўрилганида «ғиштга айланиб» қолган.\nНима бўлганда ҳам, Galaxy A31 тақдимотини ва фойдаланувчилар қўлига етиб келишини кутамиз.\nЎҚИНГ: Ўрта нархли Galaxy A21 сурати чиқди: Infinity-O дисплей, тўртталик камера...\n#Geekbench #MediaTek #Samsung #бенчмарк #мобил процессор #процессор #тест #Samsung Galaxy A51 #Galaxy A31 #Samsung Galaxy A31


Эл дуосин олган шифокор — Фарғона шифокори\n21.11.2019 21.11.2019 fsh.uz\nЁзёвон тумани соғлиқни сақлаш тизимида ўз меҳнати билан одамлар тилига тушган, эл дуосин олган шифокорлар ҳақида гап кетганда туман тиббиёт бирлашмаси анестезиология-реаниматология бўлими мудири Хомитжон Саримсоқов номини алоҳида ҳурмат билан тилга олинади.\nҚаҳрамонимиз ўзининг 40 йиллик меҳнат фаолияти давомида нафақат билими, балки одамийлиги билан ҳам беморлар дардига шифо бўлиб келмоқда. Ана шу фазилатлар ўз рўёбини топиб, тиббиёт ходимларининг касб байрами арафасида Президентимиз фармони билан «Меҳнат шуҳрати» ордени билан мукофотланди.\n— 1977 йили Ўрта Осиё медицина педиатрия институтини битириб Ёзёвонда иш бошлаганман, — дейди қаҳрамонимиз. —Шунга ҳам мана қирқ икки йил бўлибди. Шу давр ичида қанчалаб беморлар дардига дармон бўла олган бўлсам ўзимни бахтиёр инсон деб биламан. Меҳнатларимни қадрлаб, юксак унвонга тавсия қилган жамоадошларимдан, касбим тақазоси билан қийинчиликларга учраган пайтларимда менга тиргак бўлган онам, турмуш ўртоғим ва фарзандларимдан миннатдорман.\nХомитжон Саримсақов анестезиология реаниматология бўйича ўз билимларини муттасил ошириб келмоқда. Даволашнинг замонавий усуллари, анестезиологияда акушерлик ва гинекология мавзуси, травмотология ва нейрохирургияда интенсив даволаш, реанимация ва анестезия ўтказиш йўналишларида малака ошириш курсларидан ўтган. Тўплаган билимини эса амалиётда қўллаб, оғир аҳводаги беморларни ҳаётга қайтаришда яхши натижаларга эришмоқда.\nҲозирда у раҳбарлик қилаётган бўлимда 4 нафар шифокор, 35 нафар ҳамширалар, 21 нафар кичик тиббий ходимлар фаолият кўрсатиб келмоқда. Қаҳрамонимиз ёш ходимларга ўз билим ва тажрибаларини ўргатиб, ёшларнинг севимли устозига ҳам айланган.\nСаримсақовлар хонадонида ўсиб-улғайган уч қиз, бир ўғил ҳам олий маълумотли. Қизлари ўқитувчилик касбини танлаган бўлса, ўғли Тошмуҳаммад ота касбининг давомчиси сифатида шифокор бўлиб етишди. У айни пайтда туман марказий шифохонасининг терапия бўлимида ишлаб, ёзёвонликларнинг меҳрини қозониб бормоқда.\n– Ўзимни армони йўқ инсонлардан деб биламан, – дейди Хомитжон Саримсоқов Сабаби, Ёзёвонда обрў-эътибор топган оила фарзандиман. Орзуимдаги касб эгаси бўлиб, озми-кўпми халқ корига яраяпман. Фидойи турмуш ўртоғим, намунали фарзандларим бор. Жўрабой Буваев, Мухторали Мирзақулов, Жўрабой Эминов каби устозларим борлигидан фахрланаман. Мен шифокорман, одамларнинг дардига дармон бўлсам, уларни соғлом ҳаётга қайтар олсам, шу энг олий бахтимдир.\n← 30 йил давомида тамаки чеккан одамнинг ўпкаси кўрсатилди (видео)\nМамлакатимизда Қозоғистон тиббиёти кунлари очилди →\n28.07.2020 fsh.uz 156\n07.04.2020 fsh.uz 540


Аллегри: Роналдуга кичик танаффус фойдалироқ бўлади\n2 октябрь, 2018, 13:56\n“Ювентус” клуби мураббийи Массимилиано Аллегри ЕЧЛ гуруҳ босқичи 2-тур “Янг Бойз”га қарши ўйин олдидан ўз фикрларини билдириб ўтди. Бу ўйинда Криштиану Роналдунинг дам олиши унга фойда бўлишини қиўшимча қилган. Португалиялик футболчи дисквалификация сабабли майдонга туша олмайди.\n– Роналдо “Ювентус”га келгандан бери ҳар ўйинда майдонда тушмоқда ва кичик танаффусга унга фойдалироқ бўларди. Шу баҳона бошқа футболчиларнинг имкониятларини синаб кўрсак бўлади, – дейди Аллегри. – Унинг “Манчестер Юнайтед”га қарши ўйинда майдонга тушиши мумкинлиги биз учун яхши бўлди.


Кейинги «нишон» — Германия. Венгрияда илмий иш қилаётган ҳамюртимиз билан суҳбат — KMODS\nКейинги «нишон» — Германия. Венгрияда илмий иш қилаётган ҳамюртимиз билан суҳбат\nPosted on 04.11.2019 Author admin\tКомментарии к записи Кейинги «нишон» — Германия. Венгрияда илмий иш қилаётган ҳамюртимиз билан суҳбат отключены\nВенгрия ўзининг бой тарихи, ажойиб об-ҳаво шароитлари ва туристик салоҳияти билан кўплаб сайёҳларни ўзига жалб этиб келган. Бугунги кунда нафақат Европа, балки жаҳонда ҳам ўзига хос тараққиёт йўлини босиб ўтаётган давлатлардан бири.\n«Хориждаги ватандошлар» лойиҳамизнинг навбатдаги қаҳрамони мазкур мамлакатда илмий изланишлар олиб бораётган ҳамюртимиз Охунжон Сайфиддинов бўлди. Ватандошимиз 1990 йил Самарқанд вилояти Пахтачи туманида туғилган. Ҳозирда Венгериядаги Мишколс университетининг PhD босқичида таҳсил олмоқда.\n— Хорижга йўл олишингиз ва айнан PhD босқичини Венгрияда ўташингизга нима сабаб бўлди?\n— Илмий йўналишга қизиққан ҳар бир инсон, албатта, ўрганиш, тажриба тўплаш учун фаол ҳаракатда бўлиши керак. Менинг хорижга йўл олиш борасидаги қарорим ҳам тажриба ошириш иштиёқи туфайли бўлган. Айнан Венгрия давлатини танлашимга эса бир қатор омиллар мавжуд. Авваламбор, илмий иш олиб бораётганда илмий раҳбарнинг юқори малакага эгалиги, сиз таҳсил олиш ниятидаги университетнинг лаборатория базасида қанчалик кўп давлатлар билан илмий лойиҳалар амалга оширилаётганига эътибор қаратиш лозим.\nМен илмий изланиш олиб бораётган Мишколс университети бу борада 60 йиллик тарихга эга. Венгриянинг энг нуфузли муҳандислик билим юрти ҳисобланади. Университет шаҳардан бироз четроқда жойлашган бўлса-да, барча зарур шароитлар яратилган. Бой кутубхона, спорт маркази, катта стадион, сузиш ҳавзаси ва деярли ҳар бир бинода жойлашган алоҳида лаборатория хоналари шулар жумласидан. Ҳозирда у ерда 15 мингга яқин талаба таҳсил олади.\nБу ерда Машинасозлик технологияси йўналиши бўйича илмий изланиш олиб боряпман. Илмий ишим «Материалларнинг юза қатлами хусусиятини таҳлил ва тадқиқ этиш» мавзусида.\n— PhD босқичи Венгерияда қандай олиб борилади, бу борада улардан ўрганишимиз мумкин бўлган жиҳатлар борми?\n— Албатта бор. Венгрияда PhD босқичи 4 йил – 2х2 тизимида олиб борилади. Яъни, 2 йил илмий иш учун керакли фанлар ва илмий иш методлари тўғрисида таълим берилади. Шунингдек, мақолалар тайёрлаш ва тадқиқотлар устида ишлаш шу 2 йиллик ичига киради. Қолган 2 йил давомида лабораторияда қилинган илмий тадқиқотлар натижаси турли илмий журналларда эълон қилиниб, диссертация якуний қолипга олиб келинади. Мана шу 4 йил давомида ҳар бир семестрда қилинган ишлар бўйича ҳисоботлар тайёрланади. Қолаверса, улар баҳоланади ва диссертация бўлимлари таркибига киритилади. Бундан хулоса қилиш мумкинки, ёзилган ҳисоботлар натижасида илмий иш 3 йилда тайёр ҳолга келади ва охирги йил фақат диссертация ҳимояси билан иш олиб бориш мумкин.\nБилишимча, бизда илмий изланиш олиб бориш учун дарслар ва режали курслар ташкил этилмаган. PhD босқичида ўқиётганлар фақатгина ўзлари ва илмий раҳбарлари билан биргаликда тайёрланган режа асосида ишлашади. Улар тайёрлаган ҳисоботлар ҳеч қандай балл сифатида қабул қилинмайди. Ҳисобот ортиқча қоғозбозликка айланиб қолган. Эътиборлиси, ҳисоботлар баҳоланмаслиги оқибатида унинг аҳамиятлилиги йўқолиб, натижада илмий изланувчининг ҳимояга тайёр ёки тайёр эмаслигини аниқлаш мушкул бўлиб қолади. Шулар ортидан кўп ҳолларда докторантурани тамомлаётганлар ҳимояни бир неча йилдан кейин амалга оширишмоқда.\nВенгериядаги тизимни ўзимизда татбиқ этиш, яхши самара беради, деб ўйлайман.\n— Венгерлар Ўзбекистонни билишадими?\n— Ҳозирда мен яшаётган Мишколс Венгериянинг энг катта шаҳарларидан бири. Шаҳар тоғлар бағрида жойлашган, чиройли ва тарихий масканларга бой ҳудуд. Дарахтлар ва ўрмонлар мавжуд. Оғир саноат яхши ривожланган. Кўпгина венгериялик профессор ўқитувчилар ва талаба-ёшлар билан бўлган суҳбатларимдан уларнинг самимий ва доим кўмак беришга ҳозир халқ эканлигига гувоҳ бўлдим. Ушбу жиҳатлари ўзимизнинг меҳмондўст халқимизга ўхшатаман.\nЯна бир эътиборимни тортган жиҳат, мамлакатнинг солиқ тизими жуда қатъий тартибда бўлиб, бу ердаги қўшимча нархлар учун 27 фоиз қўшимча солиқ белгиланган.\nВенгер тилининг кўп сўзлари рус тилидаги сўзларга ўхшаб кетади. Фақатгина айтилиши ва маъноси бутунлай ўзгача кўриниш касб этиши мумкин.\nҚолаверса, Будапештга келган туристлар кўчалар бўйлаб пойтахт трамвайида саёҳат қилиш имкониятига эга.\nОчиғи, улар Ўзбекистон ҳақида кўп ҳам маълумотга эга эмас. Лекин мамлакатимизни ривожланиб келаётган ва тарихий қадамжолари бор давлат сифатида билгувчилар топилади.\n—Келгусидаги режаларингиз қандай?\n— PhD диссертациямни ҳимоя қилиб, DSc илмий даражасини Германияда олиш ниятим бор. Шунингдек, Епропанинг нуфузли университет ва илмий тадқиқот марказлари билан шартномалар тузиб, уларни Ўзбекистон билан ҳамкорлик алоқаларини ҳар томонлама ривожлантирмоқчиман. Йўналишим бўйича юртимизнинг илмий салоҳиятини ривожлантиришга хизмат қилувчи шогирдлар ҳам етиштириш, ўйлайманки, Ўзбекистон ривожи йўлидаги ҳиссам бўлади.\nВ ГОРОДЕ ЧИРЧИК СОСТОЯЛСЯ ФЕСТИВАЛЬ КОРЕЙСКОЙ КУЛЬТУРЫ\n13 февраля с.г. в городе Чирчик состоялся фестиваль корейской культуры, посвящённый юбилею корейского культурного центра […]\nСалют и гуляния. В столичном хокимияте рассказали, как Ташкент отметит День Независимости\nPosted on 27.08.2019 28.08.2019 Author admin\nВ рамках празднования 28-летия независимости нашей страны в Ташкенте пройдут мероприятия, приуроченные к этой знаменательной […]\n16 апреля 2019 года в Комитете по межнациональным отношениям и дружественным связям с зарубежными странами […]


Ва қачон намозга турсалар дангасалик билан, хўжакўрсинга турадилар ва Аллоҳни камдан-кам ёдга оладилар (Нисо сураси, 142-оят).\n6. Бомдод ва хуфтон намозларига эриниш, уларга бепарво бўлиш\nРасулуллоҳ соллаллоҳу алайҳи васаллам айтадилар: «Мунофиқларга энг оғир намоз – бомдод ва хуфтондир» (Муттафақун алайҳи).\n7. Ёмонликка буюриб, яхшиликдан тўсиш\nҲадис борасида айтилган шарҳларнинг барчаси ҳадисни тушуниш ва унга амал қилиш учундир. Шунинг учун ҳам замонамиз уламоларидан Муҳаммад Тақий Усмоний ҳафизаҳуллоҳ айтганларидек, ҳадиснинг руҳиятини йўқотмаган ҳолатда унга амал қилиш, мунофиқлик аломатлари саналмиш одатлардан қаттиқ огоҳ бўлиш ва уларни кичик санамаслик лозим.\nАллоҳ таоло барчамизни мунофиқларнинг сифатларига эга бўлиб қолишдан сақласин. Ўзи ва Расули мақтаган сифатларга эга бўлишга муваффақ қилсин!\nДругие материалы в этой категории: « Жаннатнинг ўртасидан қаср берилишига кафилман\tНишонга урилган гаплар: Баъзан ортингга қараб қўй: шунда қаердан келганингни унутмайсан. »


Жаҳонгир Отажонов “Битта кийимни уч ойдан бери кийяпсиз!” деб маломат қилган мухлисларига ачитиб жавоб қайтарди (+Видео) - 25 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 19.03.2019, 19:50\nuapedrak, tylerlv11, bapedrak, capedrak\nГлавная » 2019 » Февраль » 25 » Жаҳонгир Отажонов “Битта кийимни уч ойдан бери кийяпсиз!” деб маломат қилган мухлисларига ачитиб жавоб қайтарди (+Видео)\nЖаҳонгир Отажонов “Битта кийимни уч ойдан бери кийяпсиз!” деб маломат қилган мухлисларига ачитиб жавоб қайтарди (+Видео)\nЖаҳонгир Отажонов бугун инстаграм саҳифасига ғаройиб бир видео жойлаштирди. Унда қўшиқчи қуйидаги сўзларни айтиб ўтган:\n– Ассалому алайкум, азиз юртдошлар, азиз мухлислар! Баъзи бир юртдошларимиз, мухлислар мани кийимимдан гап топиб, "Битта кийимни уч ойдан бери кийяпсиз”, деб ўзларича ақллилик қилишмоқда. Мана, сизлар кўринглар деб, янги жемпер кийдим. Фақат кўйлагимни ечмадим. Хижолат бўлмайсизлар энди. Бу кўйлак озгина чирисин, кейин ечамиз, Худо хоҳласа!\nМухлисларининг майдакашлиги Жаҳонгир Отажоновнинг жонидан ўтган шекилли, уларга қарата видеомурожаат билан чиқибди. Ақлли одамлар бу гаплардан хулоса чиқариб олишар.


Волидам – Макка-Мадинам – Сурхон тонги\nБош саҳифа / Жамият / Волидам – Макка-Мадинам\nАвгуст 9, 2019\tЖамият Изоҳ қолдириш 559 Кўрилди\nАлбатта, қилинган барча ишлар Аллоҳ томонидан ниятларга қараб қабул қилинади.\nАрмон исканжасидаги олтиним\nВақт ажратиб, энамни Макка шаҳрини саёҳат қилдиришни ният қиламан. Гарчи умра зиёратимизнинг режаси таркибида бўлмаса-да, Маккадаги Жабал Алсавр тоғи, Арофат тоғи, Мино тоғи, Муздалифа, Жамарот – шайтонга тош отиладиган жойга, Жин масжиди, Хадича она мақбараси, ҳиро ғорига олиб бораман. Ҳадича онамизнинг масжидларига борганимизда, масжид ҳақига икки ракаат номоз ўқиб бўлгач, энам ҳўнграб йиғлаб юборадилар.\n– Эна, энажон, нима бўлди?\n– ҳеч, ўзим, негадир ўпкам тўлиб кетди…\nТинмай шукрона келтириб, рўмолининг учи билан мижжаларини артадилар. Яна ўзларини боса олмай, йиғлайверадилар.\n– Нима бўлди, жонингиз оғрияптими? – дейман довдираб.\n– Йўғ-ей, – дейдилар болаларча ҳиқиллаб, – шундай муқаддас қадамжоларни кўриш насиб этди. Пайғамбар саллоллоҳу алайҳи васалламнинг муборак қадамлари, табаррук нафаслари уфурган жойларни энам ҳам кўрганларида эди.\nТитраб-титраб йиғлайдилар, силкиниб-силкиниб йиғлайдилар. Саросимага тушиб қоламан, нима қиларимни билмай каловланаман. Оҳ, энам-а, энам-а, шундай шукуҳли кунларни кўриш, ҳатто, тушларига ҳам кирмаган, умри бешигини елкалаб пахта далаларида ўтиб кетган онасини қумсаётган энажоним-а. Беш қиз, бир ўғилни оқ ювиб, оқ тараган муштипарим-а. Давлат ишларидан ортиб, иссиқ-совуқ демай, жонини жабборга бериб, томорқада деҳқончилик қилиб, ҳосилини бозорга елкалаб бориб, арзимаган ақчага сотиб келса ҳам нолимаган қимматлигим-а. Болаларимнинг илиги тўлсин, деб қўша-қўша сигир соққаним, қўйлар боққан чўпоним, энам. Сизлар китоб ўқисангиз бўлди, ўлим иш бўлса, ўзим қиламан, деб ўзини ўтга-чўққа урган, парвонам энам. Бир умр ўчоқда ўт қалаб, офтобада чой қайнатган, тонгда қаймоғу нонини ҳозирлаган жонкуярим энам. Отажоним тўшакка михланиб қолганида, елкаларида опичлаб, ўрдалари уваланиб кетган, ушоғим энам. Бир жойли бўлиб қолган 93 ёшли, кўзи ожиз қайнонасини гўдакдек парвариш қилган сабри сариқ, олтиним энам.\nМуштдайгина жуссаларини бағримга босиб, юпатолмай ҳалак бўламан. Узоқ йиллар машаққатли ҳаёт йўлларини босиб ўтдингиз. Жонингизни жабборга бериб, меҳнат қилдингиз. Муқаддас жойларни зиёрат қилдирганимда, онасига ҳам бу муборак манзилларни кўриш насиб этмаганидан армон қилаётган фидокорим ўзимнинг.\nГуллар унмайдиган барокат диёридан айрилиш қайғуси\nВатанга қайтиш учун Маккадан Жиддага жўнаш тадоригини кўра бошлаймиз. Бутун дунё мусулмонларини оҳанрабо янглиғ ўзига тортувчи Каъбаи Муаззама жойлашган маскан, Сарвари коинот Муҳаммад Мустафо (с.а.в.) таваллуд топган, ул зотнинг болалиги ўтган шаҳар, Ислом бешиги бўлган Маккаи Мукаррамани тарк этиш қанчалик оғирлигини ҳис эта бошлаймиз.\nАэропортга келамиз. Юк халтасини бағрига қаттиқ босиб олган энажоним ана шу оғирлик билан жавдирайди. Самолётга чиқиш эълонлари орасида “Ўзбекистон”, “Тошкент” деган сўзларни эшитиб, юзларига қуёш бўйлайди. “Ана, Ўзбекистон, деди, Ўзбекистон, деди”, деб жонсарак аланг лайди. “Ҳа, ана, яна Ўзбекистон, деди”, дея орқамдан гўдакдек пилдираб, эргашади. Боламдек итоатда бўлишлари менга эриш туюлади. Шу орада чарчаб қолмадингми, тетикмисан, дея менга ғамхўрлик қилиб қўйишга ҳам куч топадилар. Энажоним йўл-йўлакай ўз-ўзларига гапириб кетаверадилар.\n– Маккада хурмо дарахти кўп бўлса ҳам кўм-кўк майсазору, боғ-роғларни, гулларни учратмадим. Лекин, барибир, бу ерларда дунёнинг жамики ноз-неъматлари муҳайё экан, улар унчалик қиммат ҳам эмас. Тўрт томонида гиёҳ унмаган тоғ бўлишига қарамай, буюк Зот ўз карамидан мўл-кўл барака берган экан. Лекин бу ерларнинг нимасидир кишини ўзига оҳанрабодек тортиб тураркан, одамлари бой, баракали жойлар экан. Бу ерларда бир умр қолиб кетишга ҳам рози бўлардим-у, синглингнинг қизи кўзи ёрий деб турганди. Лекин, иншооллоҳ, ҳали катта ҳаж зиёратларига ҳам келамиз, уканг, сингилларинг, тоға-ю амакиларинг билан.\n– Албатта, айтганингиз келсин, яна келамиз.\nЭнамда эртанги ҳаётга бўлган ишонч, Яратгандан умидворлик туйғулари яққол сезилиб туради. Самолётга чиқарканмиз:\n– Дераза ёнига ўтирсам бўлмайдими, бу муқаддас жойларни яна бир бор томоша қилиб олардим, – дейдилар эмраниб.\n– Бўлади, – дейман ҳайратимни яширолмай. Негаки, келаётганимизда ҳам самолётда келган эдик. У пайтда энамда ҳадик ва кучли қўрқув бор эди. Энди эса аллақандай қувонч, ўзига бўлган ишонч, тетиклик волидамни забт этганди. Аллоҳим, ўзингга шукурлар бўлсин! Лекин сендан яна сўрорим кўпдир. Ўтинчим, Маккаи Мадинамни ҳифзу ҳимоянгга ол. Ота-онасини ўзингнинг байтинг – Каъбатуллоҳ зиёратига олиб бормоқни ният қилиб юрган фарзандларнинг ниятларини амалга ошир! Ота-оналари билан ёнма-ён юрганча “Лаббайка”ни айтиб, ҳаж аҳкомларини адо этишларини насиб айла! То қиёмат қадар туғилиб, яшовчи зурриёдларимизни хато ва гуноҳлардан асраб, ота-оналарга иззатда бўлувчи солиҳ фарзандлардан қил, о, Қодир эгам!\nБоши ўтган сонларда: Биринчиси, Иккичиси\nОлдинги Танқид бор, муносабат йўқ…\nКейинги “Бешбулоқ” мўжизаси


Қозоғистон парламенти Байконур космодромини Россия томонидан ижарага бериш муддатини узайтиришни маъқуллади\nҚозоғистон парламенти Байконур космодромини Россияга ижарага бериш муддатини 2050 йилгача узайтиришни маъқуллади. Ижара протоколини ратификация қилиш бўйича Сенатда овоз бериш 10 июнь, пайшанба куни бўлиб ўтди.\nРоссия 1994 йилдан бери Қозоғистондан Байконур космодромини ижарага олган. Шартнома шартларига кўра йиллик тўлов йилига 115 миллион долларни ташкил этади, бу ишга туширилишлар сонига боғлиқ эмас. Космодром ва ундаги учириш участкалари билан биргаликда яқин атрофда жойлашган шу номдаги шаҳар Россиянинг ваколатига киради.\nШартномани узайтириш масаласини муҳокама қилиш пайтида иккала томон ҳам космодромни Россия томонидан ижарага беришдан бош тортиш эҳтимоли ҳақида шама қилишди. Қозоғистон бу шартномани «ўз-ўзидан амалга оширилди» деб атади, Москва космонавтика қурилиши давом этаётган Восточний космодромига тўлиқ кўчиб ўтиш имкониятига ишора қилди.\nБироқ, ҳозирги вақтда Қозоғистонда жойлашган ушбу комплекс Россиянинг «Союз» космик кемасини учириши мумкин бўлган ягона комплексдир. Ушбу вазиятни ўзгартириш учун нафақат Восточнийни такомиллаштириш, балки Тинч океанида алоҳида қутқарув хизматини яратиш ва ривожлантириш керак, у орқали Восточний устидаги учиш траекторияси ўтади. Бунинг учун маблағ ажратилмаган.\nКелажакда “Роскосмос” «Союз» ни “Орёл” кемаларига алмаштиришга умид қилмоқда. Истиқболли қурилманинг биринчи парвози 2023 йилга режалаштирилган. Бироқ, Ангара ракетасининг оғир версияси ҳали у учун яратилмаган ва Восточнийдаги бундай ракеталарни учириш майдони тайёр эмас.


Кулранг биноларни санъатга айлантирувчи Арт-стрит\nBosh SahifaBlogКулранг биноларни санъатга айлантирувчи Арт-стрит\nҲатто чиройли ва яхши мамлакатларда эски, ишлатилувриб эскирган иморатлар ва уйлари мавжуд шаҳарлар ва шаҳаролди ҳудудлар бор. Ва яна бу шаҳарларда инсонлар борки, улар атрофдаги ҳамма нарсалар ёрқин ва қувной бўлиши керак деб ҳисоблайди. Булар кўча рассомлари. Улар қўлларига балончиклар олиб яратишга отланадилар. Ва уларни маҳаллий муниципалитетларнинг ҳеч қандай таъқиқлари мавзуий баъзида чуқур мазмунга эга бўлган шедеврларни яратишдан тўхтатмайди.\nКарнавал костюмларига кийинган севишганлар Нью-Йорк кўчаларида ўпишмоқда. Рассом уларнинг ҳиссиётларининг портлашини барча ранглар камалаги орқали бермоқда. Маъюс уйнинг кўндаланг юзасида ёрқин, камалакдек ранг-баранг ва тўйинган ранглар квартал яшовчиларига ва унинг меҳмонларига қувноқ байрам ҳиссини совға қилади.\nРассом Kobra таҳаллуси остида ишлайди. Бу исм остида санъатни яратувчи Америка ташқарисида ҳам таниқли бўлган. Авторнинг файласуфлик мазмуни ва юқори маҳоратини Германияда ҳам баҳолаш мумкин. Унинг ишлари билан Берлин девори ҳам безатилган.\nБу иморатнинг деворида акс этган одам атрофга панжалар орасидан қарамоқда. Унинг кўз қорачиғида ярим шаффоф эркак силуэти акс эттирилган.\nИккита польшалик рассомлар нафақат ватан кўчаларида яратмоқдалар. Уларнинг расмлари билан Болгария ва узоқ Америка қўшнилари уйлари ҳам безатилган. Вқшкалар ёрдамида улар кўп қаватли уйларнинг язасини ҳам безатмоқдалар.\nКатта бўлмаган дўконча кираверишида тухум ўғирлаётган катта сувсарлар тасвирланган. Ҳайвончалар ўзларининг ўлжалари билан хурсанд эканликларига ўхшайди.\nТасвирлар мавзуси ёқимлидир. Уларда сарказм улуши, ҳалқ фольклори ва ғайритабиийлик мавжуддир.\nЯшил рангдаги катта фил ва ёрқин кийинган чавандоз кички ҳаво пуффагида парвоз қилмоқда. Балки, пастга тушаётган бўлишлиги мумкин?\nБу деворларни Вальпарасо яшовчиларининг ўзлари безатдилар. Зиналарни эса ҳақиқий рассом чизган. Ҳар бир зинада ҳосил олди пейзажи тасвирланган.\nЧехияда кўча санъати ўзларининг алоҳида анъаналрига эга. Бу эркакка барча содир бўлаётганлар унчалик ёқмаётгандек кўринмоқда. Шубҳасиз кўчалар қизиқ кўринмоқда, аммо бундай кузатувчи билан у хушчақчақ бўлмади.\nБу одамга хурсандчилик бемаврид. Яхши, тагига картон тузаб беришди. Оёқ-киймни эса кимдир олиб кетибди.\nБристоль дарвозасида чарчаган ва ухлаб қолган тулки тасвирланган. Ҳайвон думини ўзини остига йиғиб олган, ўзининг борлиги билан ҳеч қимга ноқулайлик туғдирмаслик учун.\nБутун дунёга маълум бразилия карнаваллари, темперамент бразильянкалар ва бразилликлар. Бу мамлакатда арт-стрит ёрқин бўёқлар билан тўйинган. Рассом иш устида. Унинг хушчақчақ қушчаси ҳали тайёр эмас, аммо тирикдек ва ҳадемай учиб кетади.\nҚари эркакнинг тасвири. У енгил бўлмаган ҳаёт йўлини босиб ўтганга ўхшайди. Ҳаёт воқеалари ажинлар ва оқарган сочларда чолнинг ўйчан юзида муҳрланган. Аммо унинг ҳаёллари ёшлигидагидек ёрқин ва тўлқинлантирувчи.\nБошда туриш учун бразилликлар зинага келишади.\nҚарши томондаги жалб қилувчи нигоҳ севги, завқ билан тўлдирилган. Яратувчи аёллар нигоҳлари беришга қодир бўлган ҳиссиётлардан чалғитиш учун оқ ва қора ранглардан фойдаланган.\nБундай тарзда Франциянинг текстил омборхонасининг бирида ўз маҳсулотлари сифатини реклама қилишмоқда. Эркаклар газламани тортишмоқда ва у бутун қолмоқда. Демак мустаҳкам.\nУмидлар ва сеҳрдан батамом ёпувчи кўп кулранг соябонлар. Ва фақат битта ёрқин соябон ҳиссиётлар ва орзулар учун очиқ. Бу соябон кичкина қизча учун қандайдир оролча бўлиб қолган.\nНемислар миясини қотириб ўтирмадилар ва Берлин заводларининг бирининг деворига бош тасвирланган пленкани ёпиштирдилар. Заводга қувур – сузувчи учун қувурча.\nБу эркакни вақт боғлаб олган. Дресс коди бўйича қараганда у жуда банд ва ишбилармон одамдир. Унинг боши йўқлигига қарамай, мажбуриятларни бажаришга имкониятдан фориғ этмайди. Яна эса, кимлардир Поллини севади :)\nВифлеемда ахлат билан ва тианли сим билан ўралган деворда ўғил бола акс эттирилган. У атрофида содир бўлаётган нарсаларни кўрмаслик учун кўзларини юмди. Фақат унинг футболкасида одам тегмаган табиат сақланиб қолган – мовий осмон ва қушча.\nУчрашувлар учун идеал скамейка. Барчаси ўз ўрни бўйича. Ҳатто шляпада ҳам у ўзиники.\nБундай қизиқарли ва сеҳрли расмларни француз Жульен Малланд яратади. Кўча рассоми саёҳат қилишни ёқтиради ва бутун дунё бўйича шедеврлар яратади. Унинг ижодининг катта қисми – болалар акс этган ранг-баранг фрескалар.


Бухоро вилояти божхона бошқармаси «Бухоро аэропорти» чегара божхона пости ходимлари томонидан хорижий рейс орқали ҳаракатланиш чоғида мамлакатимизга яширинча қимматбаҳо тақинчоқларни олиб киришга уринган шахс тўхтатиб қолинди.\nФуқаро Ҳ.Қ «яшил йўлак» орқали ҳаракатланиш чоғида божхона назоратидан ўтказилган. Натижада у ўзи билан умумий қиймати 8 167 800 сўмлик, жами 408,39 грамм заргарлик буюмларини божхона чегарасидан яширинча олиб ўтишга урингани аниқланган.\nҲозирда, ҳолат юзасидан божхона текширувлари олиб борилмоқда.\n«Божхона органлари томонидан халқаро аэропортларимизда жорий этилган «қизил» ва «яшил» йўлаклар фуқароларнинг қимматли вақтларини тежаш ва уларга сифатли хизмат кўрсатиш мақсадида ташкил этилган.\nАммо баъзи шахслар мазкур имкониятдан ўзларининг ноқонуний мақсадлари йўлида фойдаланишлари, божхона ходимининг кўзини шамғалат қилишга уринишлари эса, ачинарли ҳолдир», дейилади Божхона қўмитаси матбуот хизмати хабарида.


Таиландда уч кундан буён ҳукуматга қарши намойишлар давом этмоқда\n02:52 / 18.10.2020\nДемократик қаршилик ҳаракати 2014 йилдаги ҳарбий давлат тўнтаришидан сўнг раҳбарликни қўлига олган Прают Чан-Оча бошчилигидаги ҳукуматнинг истеъфосини талаб қилмоқда.\nТаиландда ҳукуматнинг йиғилишлар ўтказишга қўйган тақиқига қарамасдан минглаб намойишчилар кўчаларга чиқишди. AFP агентлигининг хабар беришича, ҳукумат томонидан қаршилик бўлишининг олдини олиш мақсадида акция ўтказиладиган жой у бошланишига бир соат қолганида маълум қилинди.\nDpa агентлигининг маълумотига кўра, Бангкок кўчаларига 23 мингдан ортиқ киши чиққан. Полиция 16 октябрь куни намойишчиларга қарши сув пуркайдиган техника ва кўздан ёш оқизувчи газдан фойдалангани учун аксарият намойишчилар каска ва противогазларда чиқишди.\nДемократик қаршилик ҳаракати 2014 йилдаги ҳарбий давлат тўнтаришидан сўнг раҳбарликни қўлига олган Прают Чан-Оча бошчилигидаги ҳукуматнинг истеъфосини талаб қилмоқда. Намойишчилар шунингдек, демократик ҳаракат фаолларининг ҳибсга олинганига норозилик билдирмоқда.\nТаиланд бир неча ўн йиллардан бери сиёсий барқарорлик нима эканини билмай келмоқда. Бир тарафда консерватив ҳукумат ва қирол оиласи, иккинчи тарафда эса демократия тарафдорлари бир-бирлари билан кураш олиб бормоқда.\n18:23 / 15.10.2020\nТаиландда қиролга қарши намойишларни бостириш мақсадида фавқулодда ҳолат жорий этилди\n20:40 / 12.10.2020\nБеларусь ИИВ намойишчиларга қарши жанговар қурол қўллаш билан таҳдид қилди\nТаиланд коронавирус сабабли фавқулодда ҳолат режимини узайтирди


Шавкат Мирзиёев: Яқин Шарқдан ватандошларимизни олиб келиш жуда қийин бўлди – Газета.uz\nПрезидент Шавкат Мирзиёев ўзбекистонликлар «аҳволимиз хароб бўлгани», шароит бўлмагани учун Сурияга кетишга мажбур бўлганини таъкидлади.\n3 июн 2019, 13:15 Сиёсат\nЎзбекистон президенти Шавкат Мирзиёев душанба куни Тошкент вилоятида Яқин Шарқдаги қуролли тўқнашувлар бўлаётган ҳудудлардаги ўзбекистонликларнинг Ватанга олиб келиниши бўйича «Меҳр» орперациясига тўхталиб ўтди. Бу ҳақда давлат раҳбари матбуот хизмати хабар қилди.\n«Мана, 156 нафар юртдошимизни Яқин Шарқда уруш бўлаётган жойдан олиб келдик, — деди президент. — Хўш, улар нима учун кетган? Аҳволимиз хароб бўлгани учун, шароит бўлмагани учун кетган. Лекин у ерда нима бўлди? Хотин-қизларимизни сотишди, бешта бола бешта отадан, 14 ёшли қиз туққан. Шу ҳолат бизга ярашадими?»\n«Уларни Ватанга олиб келиш жуда қийин бўлди. Қанча давлатлар билан гаплашдик. Самолётни у ёққа қўндириш, террористларнинг қўлидан олиб чиқиш осон эмас. Лекин қайтардик — нима бўлгандаям улар бизнинг ватандошимиз», — дея давом эттирди Шавкат Мирзиёев.\n«Энди нима қилиш керак? Нуронийлар, жамоатчилик қаёққа қараяпти? Ким буни тушунтиради? Бундай нарсалар ҳаммамизни ўйлантириши, қийнаши керак», — деди президент.\n30 май куни 156 нафар Ўзбекистон фуқароси, жумладан 48 нафар аёл, 106 бола ва 1 эркак махсус рейс билан Дамашқдан (Сурия) Тошкентга олиб келинди. Улар айни вақтда санаторияларга жойлаштирилган, барчасига реабилитация ва реинтеграция учун ёрдам кўрсатилмоқда. Жумладан, уларга тиббий ёрдам ва руҳий кўмак кўрсатилмоқда. Таълимий ва бошқа ижтимоий дастурларга жалб этилиб, ишга жойлашишга кўмаклашилади.\nХотин-қизлар қўмитаси раиси Танзила Норбоеванинг аввалроқ «Газета.uz"га маълум қилганидек, аёллар ва болаларни Яқин Шарқдаги қуролли тўқнашув зоналаридан қайтариб олиб келиш ишлари давом эттирилади.\n13.07 Долларнинг расмий курси учинчи ҳафта давомида кўтарилмоқда


ЖОНУ ДИЛИМИЗ Шунингдек\nГлавная / Шунингдек / ЖОНУ ДИЛИМИЗ\nМуҳим саналар ва байрамлар олдидан барвақт тайёргарлик кўриш айниқса, мактабларда анъанага айланган. Чунки, айнан билим даргоҳларида ана шундай тадбирлар жонли, табиий тарзда ўтказилади. Огаҳий ижод мактабида она тили ва адабиёт фанини ўқитишнинг долзарб масалалари мавзуидаги ўқув семинари ташкил қилингани ҳам ана шу фикримизнинг далилидир.\nОчиқ мулоқот, ўзаро тажриба ва фикр-мулоҳазалар алмашиш асносида ушбу фаннинг муаммо-ечимлари, янги жиҳатлари муҳокама этилди. Филология фанлари номзоди М.Матёқубова она тили ва адабиёт фани ўқитилишидаги янги методик тавсиялар ва тушун-тиришларини ўртоқлашди. Ўқитувчилар дарс ўтиш методикаси юзасидан кенг фикр-мулоҳазалар юритишди.\nСеминар иштирокчиси, Ўзбекистон Ёзувчилар уюшмаси аъзоси, таниқли шоира Гавҳаржон Ибодуллаева Ўзбек тили байрами кунини жойларда белгиланган режа доирасида нишонлаш, фан ўқитувчиларининг масъулиятини ошириш бўйича таклиф-мулоҳазалар билдирди. Сўнгра шу фан муаллимининг хитоби мавзуидаги шеърини ўқиб берди.\nХива шаҳар ҳокимининг маънавий-маърифий ишлар самарадорлигини ошириш, Давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчиси.


Бир «буханка» нон қанчалик кўп иссиқхона газига тушиши ҳисоблаб чиқилди\n20:08 / 28.02.2017\nФото: Fotolia/ Igor Sokolov\nБир «буханка» нонни ишлаб чиқариш жараёни Ер атмосферасига ўз вазнига деярли тенг иссиқхона газини чиқарар экан. Nature Plants журналида британиялик олимларнинг шу ҳақидаги мақоласи чоп этилди.\n"Биз ҳар бир "буханка"нинг буғдой ҳосилдорлиги учун ишлатиладиган ўғитлар туфайли глобал исишини ифодалашини аниқладик", - дея маълум қилди Шеффилд университети (Буюк Британия) олими Лайм Гоше.\nГоше ва унинг ҳамкасблари буғдой етиштириш, уни қайта ишлаш, сақлаш, ун тайёрлаш ва нон ёпиш жараёнларинида қанча иссиқхона гази чиқишини ҳисоблаб, шундай хулосага келишди.\nУларнинг ҳисоб-китоблари кўрсатишича, 800 граммли оқ нонни тайёрлаш деярли 600 грамм карбонат ангидрид, метан, азот оксиди ва бошқа иссиқхона газларини ҳавога чиқаради, бу эса глобал исишни тезлаштиради. Бу массанинг деярли ярми - 0,26 килограмм СО2-эквиваленти - буғдой ҳосилдорлигини ошириш учун фойдаланувчи азот ўғитлари улушига тўғри келади.\nN2O жуда кучли иссиқхона гази ҳисобланади, унинг иқлимга таъсир қилиш кучи СО2'дан тахминан 300 карра юқори. Унинг атмосферага тушиши ҳароратни оширишдан ташқари озон қатламининг бузилишига ҳам олиб келади.\nБу муаммодан қандай қутулиш ва ноннинг иқлимий баҳосини қандай тушириш мумкин? Бу саволга аниқ жавоб йўқ, бироқ олимларнинг тахминича, буни бир неча йўл орқали амалга ошириш мумкин:\n- ўғитларни янги, янада энергосамаралироқ синтезлаш йўли орқали;\n- ўғитлардан фойдаланишда умумужаҳон миқёсида чекловлар киритиш.\nОлимларнинг сўзларига кўра, у ёки бу чоранинг кўрилиши дунёнинг барча мамлакатларида сиёсий ҳаракатларнинг амалга оширилишини талаб қилади.\nТоза ҳаво инсоният учун жуда хавфли бўлиб чиқди\n15:50 / 24.01.2018\nТрамп глобал иқлим ўзгариши мавзуси устидан кулди\n10:54 / 29.12.2017\nБиноларда мўътадил иқлим шароитларини яратишда вентиляция жиҳозларидан тўғри фойдаланиш меъёрлари\n10:04 / 19.12.2017


Икки томонлама алоқаларни ривожлантиришда ижобий динамика кузатилмоқда - Халқ сўзи\nИкки томонлама алоқаларни ривожлантиришда ижобий динамика кузатилмоқда\n08:54 27 Октябр 2021 Сиёсат\n2021 йил 26 октябрь куни Олий Мажлис Сенатининг Ёшлар, маданият ва спорт масалалари қўмитаси раиси Бахтиёр Сайфуллаев Президент сайловида халқаро кузатувчи сифатида иштирок этган Тожикистон Республикаси Мажлиси намояндагон Мажлиси Оли аъзолари Умарализода Мақсудали Умарали, Раҳмон Дилшод Сафарбек билан учрашди.\nМулоқотда сайлов комиссиялари аъзолари томонидан сайловга пухта тайёргарлик кўрилгани ва сайловчиларнинг юқори даражада хабардорлиги қайд этилди. Улар бунга Хива шаҳридаги кузатувлари давомида гувоҳ бўлганини айтишди. Бу сайловнинг очиқ ва демократик тарзда ўтишини таъминлади. Овоз бериш жараёнида барча тоифадаги фуқаролар, кексалар, жисмоний имкониятлари чекланган шахслар, тиббиёт муассасаларида даволанаётган фуқароларнинг сайлов ҳуқуқлари таъминланди. Шунингдек, коронавирус инфекцияси тарқалишининг олдини олиш мақсадида сайлов участкаларида санитария меъёрларига риоя этилди. Сенат қўмита раиси Б. Сайфуллаев мамлакатимизда миллий сайлов қонунчилигини такомиллаштириш, Ўзбекистонда амалга оширилаётган ислоҳотлар ҳақида маълумот берди.\nМамлакатларимиз ўртасидаги икки томонлама, шу жумладан, парламентлараро алоқаларни ривожлантиришда ижобий динамика кузатилаётгани таъкидланди.\nУчрашувда дўстлик ва аҳил қўшничилик муносабатларини чуқурлаштириш, амалий ишлар самарадорлигини оширишнинг муҳим механизмларидан бири бўлган икки мамлакат парламентлари ўртасидаги ўзаро ҳамкорлик масалалари муҳокама қилинди.\nТомонлар Олий Мажлис ҳузуридаги Қонунчилик ва парламент тадқиқотлари муаммолари институти ҳамда Тожикистондаги тегишли парламент институти ўртасида ҳамкорликни йўлга қўйиш таклифи билан чиқдилар.\nМаданий-гуманитар соҳадаги ҳамкорликни ошириш масалалари ҳам муҳокама қилинди.


ЎзМТДП депутати ташаббуси билан тиббий кўрик ташкил этилди\nҚорақалпоғистон Республикаси Жўқорғи Кенгесидаги Ўзбекистон "Миллий тикланиш" демократик партиясининг фракцияси аъзолари аҳолини қийнаётган муаммоларни ўрганиш ва аниқланганларини бартараф этиш мақсадида мунтазам равишда ўз сайловчилари билан учрашувлар ўтказиб келмоқдалар.\nЖумладан, Қорақалпоғистон Республикаси Жўқорғи Кенгесига партиядан сайланган депутат Алима Маткаримова Нукус шаҳрининг энг чекка ҳудудларидан бири ҳисобланган «Бес тобе» МФЙ фуқаролари билан учрашув ўтказди. Учрашувда фуқаролардан бир қатор мурожаатлар келиб тушди. Жумладан, «Бес тобе» МФЙ фуқароси Алишер Уразов новвойхона очиб тадбиркорлик билан шуғулланмоқчилигини, лекин банкдан кредит олишда муаммо бўлаётганлиги айтиб мурожаат қилди. Шунингдек, ушбу МФЙ фуқароси Камуна Алламбергенова ногирон фарзанд тарбиялаётгани ва оилавий ҳолати ночорлиги учун уй-жой қуришга ер участкаси олишда ёрдам сўраб мурожаат қилди. Депутат шу ва бошқа келиб тушган мурожаатларни ўрганиб чиқиб, тез кунда ҳал этиш чораларини кўришни ўз зиммасига олди.\nУчрашув сўнгида депутат томонидан «Бес тобе» МФЙ ҳудудида жойлашган 30-сонли мактабда, мактаб ўқувчилари учун бепул тиббий кўрик ташкил қилинди.\nТиббий кўрикни депутат ўзи бошчилик қилиб келаётган Республика болалар кўп тармоқли тиббиёт марказининг малакали шифокорлари ўтказди. Тиббий кўрикдан ўтказиш давомида шифокорлар томонидан ҳозирги кунда кўп учраётган касалликлар ва уларнинг олдини олиш, тўғри овқатланиш ҳамда соғлом турмуш тарзи ҳақида тушунчалар берилди.


Апелляция аризаси Тошкент шаҳри судида кўрилаётган судланувчи Шаҳноза Бойқунусова 2018 йил 13 декабрь куни Ўзбекистон Омбудсмани Улуғбек Муҳаммадиев номига ариза берди.\nБойқунусова ўз аризасида Тошкент шаҳрининг Шайхонтоҳур, Сергели, Миробод туманлари ички ишлар бошқармаларида ҳамда Тошкент шаҳри ички ишлар бош бошқармасида унга қарши олиб борилган нохолис терговдан шикоят қилди.\nШунингдек, судланувчи биринчи босқич судида унга нисбатан чиқарилган ҳукм юзасидан ҳам ўз эътирозларини билдирди.\nБойқунусовани нимада ва қандай айблашган?\n2017 йил давомида Бойқунусовага қарши пойтахтнинг учта туманида Жиноят кодексининг 168-моддаси бандларида кўрсатилган фирибгарлик айби қўйилган.\nБу айбларга унинг айрим шахсларга берган қарзи, уларни бериш ва ундириш жараёнида пластик карталаридан фойдалангани сабаб бўлган.\nЖиноят ишлари ёпилгач, Тошкент шаҳри прокуратураси ишни судга оширган. 2018 йил 18 октябрь куни жиноят ишлари бўйича Шайхонтоҳур тумани суди айбловни тасдиқлаган ва Бойқунусовани 14 ой ва 6 кунлик ахлоқ тузатиш ишларига ҳукм қилган.\n“Улуғбек Муҳаммадиев номига ёзган аризамда мени ака-ука ва ҳаттоки эр-хотин терговчилар сўроқ қилгани, улар бир-бирининг нохолис терговларини турли босқичларда қўллаб-қувватлашгани, тергов ҳужжатларини сохталаштиришгани ва ҳаттоки йўқотиб юборишгани ҳақида шикоят қилдим. Шунга қарамай, биринчи босқич суди ана шу нохолис тергов ва айблов хулосасини қўллаб, менга нисбатан ноҳақ ҳукм чиқаргани ҳақида ҳам арз қилдим” – дейди Ш.Бойқунусова.\nСудланувчининг билдиришича, Сергели тумани ички ишлар бошқармасида унга сохта айблов хулосасини терговчи Шерзод Меҳмонов эълон қилган. Орадан ҳеч қанча вақт ўтмасдан, ўша терговчининг укаси Ҳикмат Меҳмонов ўзи ишлаётган Чилонзор тумани ички ишлар бошқармасида ҳам Ш.Бойқунусовага қарши айнан шундай айблов эълон қилган. “Мен бу ҳолатдан норози бўлиб, прокуратурага мурожаат қилдим. Шундан сўнг менинг терговим Тошкент шаҳри ички ишлар бош бошқармасига оширилди”, – деди Ш.Бойқунусова.\nЛекин судланувчи у ерда ҳам Ўзбекистонда “мода”га айланган қариндош-уруғчилик оқибатларига дуч келган. Шаҳноза Бойқунусованинг ишини Тошкент шаҳри ИИББда Шаҳбоз Сатторов қабул қилган. Ваҳоланки, Ш.Бойқунусовага қарши Чилонзор тумани ички ишлар бўлимида очилган жиноят ишида айнан Шаҳбоз Сатторовнинг турмуш ўртоғи, терговчи Чарос Сатторова жонбозлик кўрсатиб, Бойқунусовани максимал муддатга қамайдиган айбловларни эълон қилган.\n“Кўряпсизми?! Менга қарши терговчиларнинг династиялари курашишмоқда”, – дея нолиди Ш.Бойқунусова “Eltuz” билан суҳбатда.\nУнинг айтишича, севимли хотини эълон қилган айбловни тасдиқлаш йўлида терговчи Шаҳбоз Сатторов алдов ва ҳужжатларни сохталаштиришгача борган.\n“Шу йил 2 апрель куни у мени ҳеч қандай чақирув қоғозисиз ҳузурига чақирди ва ноқонуний ҳисбга олди. Яъни мени алдади. Ўзининг ёлғонини яшириш учун Шаҳбоз Сатторов тергов ҳужжатларини ҳам сохталаштирди. Тошкент шаҳри ИИББ маъмурий биносига расмий рухсатнома билан 2 апрель куни соат 16:57 да кирган бўлсам-да, Чилонзордаги хотинининг айбловларини ерда қолдирмайдиган Ш.Сатторов ҳужжатларда бу вақтни 20:00 деб расмийлаштирган. Мен унинг қабулидан отамга соат 17:30 да телефон қилиб, ҳибсга олинганлигим ҳақида айтганимни тасдиқловчи далилларим ҳам бор. Лекин на тергов, на суд бу далилларни инобатга олмади”, – дейди Ш.Бойқунусова.\nУнинг айтишича, Тошкент шаҳри ички ишлар бош бошқармасининг яна бир терговчиси Мирсаид Ҳайдаров эса янада оғирроқ жиноят – тергов ҳужжатларини йўқ қилишга ҳам қўл урган. “Бу терговчи адвокатим иштирокида ўтказган терговни бизни расман огоҳлантирмасдан видеоёзувга олди. Адвокатимнинг шу видеоёзувнинг бир нусхасини беришни талаб қилиб ёзган расмий мурожаатига Мирсаид Ҳайдаров рад жавоби берди. Ўз жавобида терговчи жаноблари: “Видеоёзув нусхаси адвокатга берилмасин, жиноят иши материалларига қўшиб қўйилсин”, – деган. Лекин видеоёзув нусхасини жиноят ишига ҳам тикмаган”, – дейди Ш.Бойқунусова.\nСудланувчи бу ҳолат юзасидан судга шикоят қилган ва ўша видеоёзувни судга тақдим этишни талаб қилган. Лекин Мирсаид Ҳайдаров судда: “Видеоёзув ўчиб кетди”, – деб туриб олган. “Жиноят ишидаги материалларни йўқотиб қўйган, ўчириб юборган терговчига Ўзбекистон қонунларида, президент қарорларида жазо йўқми?! Жазо бор! Лекин бу жазо Ўзбекистонда танлаб қўлланилади. Меникига ўхшаган буюртма ишларда айбдор терговчиларга бундай жазолар қўлланилмайди”, – деди Ш.Бойқунусова.\nУнинг айтишича, нохолисликда судьялар ҳам терговчилардан қолишмаган. Масалан, Шайхонтоҳур тумани суди судьяси Тимур Юсупов жабрланувчи кишиларнинг айбланувчи Шаҳноза Бойқунусовадан жабр кўрмагани, уни ҳаттоки танимаслиги ҳақидаги кўрсатмаларини инобатга олмаган. “Бу жаноб жабрланган кишиларнинг пластик карталаридан пул ечган одамларни судга чақиртирмади. Нега? Чунки пул ечганлар ўша пластик карточкаларни уларга аслида қайси “жабрланувчи”лар олиб келгани ҳақида рост кўрсатма беришлари аниқ эди. Мени танимасликларини айтишлари аниқ эди”, – дейди Ш.Бойқунусова “Eltuz” билан суҳбатда.\nЎзбекистон Омбудсманига арз қилган айбланувчининг айтишича, унга қарши асосий даъво қўзғатган Ҳамид Содиқов (“Ўзбекистон” санаторий-курорт акциядорлик жамияти ходими) судда ҳам “Шаҳнозага қанча суммалик банк пластик карточкасини қаерда ва қачон берганимни ҳам, карточкалар кимларга тегишли эканлигини ҳам билмайман”, – деб кўрсатма берган. “Тимур Юсупов “курортчи”нинг кўрсатмаларини жон деб қабул қилди. Ёлғон кўрсатма юзасидан “санаторийчи”га савол ҳам бериб ўтирмади” – деди Ш.Бойқунусова.\nБойқунусова судда қонунларнинг бузилганини айтмоқда\nМамлакат Жиноят-процессуал кодекси учта жиноят ишининг бирлаштирилишни талаб қилса-да, бирданига пойтахтнинг учта тумани – Шайхонтоҳур, Сергели ва Чилонзор туманлари ички ишлар бошқармаларида ишни алоҳида кўриб чиқишган.\n13 декабрь куни Улуғбек Муҳаммадиев номига ариза топширган судланувчи Шаҳноза Бойқунусова Ўзбекистон Омбудсмани унинг арзини ўрганиб чиқиб, оқланишига ёрдам беришидан умидворлигини ҳам айтмоқда.\n“Чунки менга қарши очилган ишда мендан жабр чеккан ёки моддий зарар кўрган одамнинг ўзи йўқ”, – дейди Шаҳноза Бойқунусова “Eltuz” нашрига берган интервьюсида.\nЭслатиб ўтамиз, 2018 йилнинг 4 декабрь куни Тошкент шаҳри судида бўлиб ўтган апелляция маҳкамасида айбланувчи Шаҳноза Бойқунусова маҳкамага Ўзбекистон ички ишлар вазири Пўлат Бобожоновни ва Тошкент шаҳри прокурори Шерзод Облоқуловни чақиришни талаб қилган эди.\nШаҳноза Бойқунусова берган апелляция шикояти бўйича кейинги маҳкама Тошкент шаҳри судида 18 декабрь кунига белгиланган.\n«Элтуз»нинг Тошкентдаги мухбири\ndata-title="Вазир ва прокурорни чақиришни талаб қилган судланувчи Омбудсманга арз қилди" data-description="<!-- wp:paragraph --> <p>Апелляция аризаси Тошкент шаҳри судида кўрилаётган судланувчи Шаҳноза Бойқунусова 2018 йил 13 декабрь куни Ўзбекистон Омбудсмани Улуғбек Муҳаммадиев ..." data-image="https://eltuz.com/wp-content/uploads/2018/12/r6246856.jpg" data-url="https://eltuz.com/asosiy-mavzular/208096/" data-services="facebook,odnoklassniki,twitter,telegram" data-counter="ig">\nРоссия матбуоти, 14 феврал куни Калининград аэропортида ёнида 15 кг қурути бўлган Ўзбекистон ватандоши ушлангани ҳақида хабар берди. Маълум ...\nҒайрат Бобожонов 50 ëшда. Шундан 25 йилини журналистикага бағишлади. Журналистик фаолиятини Ўзбекистон тарихидаги илк мустақил телеканалда 1994 йили бошлаган ...\nШўролар даврида бир фантастик фильм бўларди. Ерликлар яхши ўзга сайёраликларга ёмон сайёрадошлари устидан ғалаба қозонишига ёрдам бериши ҳақида эди ...


Ўлай деса, ўлолмайди, кулай деса, кулолмайди « Ўзбекистон Халқ Ҳаракати\nЎлай деса, ўлолмайди, кулай деса, кулолмайди\n24 August 2014 - 9:47\nЧорак асрдан буён Ўзбекистонда бездириш сиёсати жараёнлари жадал суратларда давом эттирилмоқда. Амалдаги ҳукумат мисли кўрилмаган талофатларга сабабчи бўлган бундай сиёсатни билиб-кўриб, атай ўртага олиб чиқмади, албатта. Савия даражаси тадбиркорлик сифати билан боғлиқ, бу раҳбарларнинг давлат бошқара олиш салоҳияти ночорлиги – уқувсизлиги, орттирилган билимларнинг замон талабларидан бир неча йиллар орқада қолиб кетгани боис, исталмаган вазиятларни сиёсатнинг ҳаракатлантирувчи кучига айлантирди.\nСиёсат майдонига кириши билан бошқарув жиловини қўлидан қочирган президент Каримовнинг ўз-ўзидан безиб, ўз-ўзидан қочишга жой тополмай қолганининг асосий сабаби ҳам, мана шунда.\nШу-шу, у йигирма беш йилдан буён эшкагини тўлқинга олдирган қайиқ мисоли ихтиёрини оқимга бериб, тўшини тўғри келган тошга уриб юради. У ёлғонхалтасидаги ашқол-дашқолларининг бир чақага қиммат эканлигини мустақилликнинг илк йилларида сезиб қолган эди. Аммо, у алафқопидаги ғариб ва хира хотираларидан – аввалги ҳаётидан воз кеча олмади. Чунки, у бунга ўргатилмаган эди, унинг шахси шакллантирилиб, сиёсий иродасига тарих сабоқларидан пойдевор ўрнатилмаганди. У устунсиз иморат ёхуд илдизсиз дарахт каби омонат бир ғоя асосига бунёд этилганди. Энди, у тарих саҳнасида эски қалъанинг ҳиссиз ва кўримсиз деворлари сингари қолиб кетади. Нафси томонидан хору зор қилинган, камситилган руҳи ҳали неча йиллар вайронадаги бойқуш каби орқасида қолган дилозорликларда бўзлаб юради. Бу кўргуликларнинг бари, қадимий ва маънавий илдизлари соғлом ғоялардан эмак олиб шаклланган ўзбек халқининг шўри бўлди. Ошкоралик шарофати туфайли оғзи ошга етган миллатнинг бурни тошга тегди. Мустақиллик деб аталмиш илоҳий бир неъмат, ношуд раҳбар туфайли бутун дунёда бадном қилинди.\nМиллатнинг ҳурлиги, озодлиги учун курашган фидойилари қамоқларга ташланиб, ҳақиқий йўлбошчилари бадарға қилинди, эътиқодидан, иймонидан кечмаганларни қийноқларга солиб, ўлдириб юбордилар. Мустақилликка тиш-тирноғи билан қарши турганлар ҳокимият тепасига келдилар, миллатнинг раҳнамоларига айланиб, давлатчиликнинг минг йиллик асосларини қуртдек кемира бошладилар.\nКаримовга Аллоҳ таоло томонидан чексиз имкониятлар эшиги очилган бўлса ҳам, у ёлғонхалтасидаги чиқиндиларни тўкиб ташлаб, уларнинг ўрнини ҳақиқий билимлар – адолат ва эзгулик ғоялари билан тўлдира олмади. Бу учун у бошқа одамга айланиши, самимий бўлиши керак эди. Бошқа одамга айланиш, самимий бўлиш учун эса у шайтондан қўл узиб, ўзини Раҳмонга топшириши керак эди. Бу учун ундан ўзига танқидий муносабат, Аллоҳни ва у яратган жамики нарсаларни севишни ўрганиш талаб этиларди. Жамоат билан нафас олиб, ҳақиқий ақллардан фоний ҳаёт ва охират сабоқларини қунт билан ўқиб-ўрганишга тўғри келарди. Каримов каби ёлғончи, иккиюзламачи бир кимсанинг бу каби асл ишларга қўл урмаслигини бугун бутун ўзбек халқи яхши билади. Ундан ва унинг сиёсатидан безган миллатнинг қалб кўзи очилиб, кўп нарсани англаган бўлса ҳам, у силласи қуриган йўловчи каби бошини йўқотиб қўйган. Бездириш сиёсати туфайли ўйлаб топиладиган ҳар хил тадбирлар, мияни қоқиб қўлга олиб берадиган мажлисбозликлар уни анор каби сиқиб, кераксиз бир пўчоқ каби оёқ ости қилиб қўйган. Бизнинг кунларимизда бездириш сиёсатининг марказида, Мустақиллик ва мустақиллик сиёсатига бағишланган зўрма-зўраки чиранишлар туради.\n1 сентябрга уч ой қолганда, Мустақилликка тайёргарлик мавсуми бошланади. Шу ўтган уч ой мобайнида, орқасига қалампир қистирилган давлат мулозимлари халқни қонига ташна қилиб юборадилар. Уч ой ичида бўлиб ўтадиган тадбирлар, мажлислар ва йиғилишлар ҳисоблаб чиқиладиган бўлса, миллатнинг бутун ўй-фикрининг, орттирган мол-дунёсининг тенг ярмисини ҳавога учиргани маълум бўлади. Уяси бузулган арилардек тўзғиган халқ, шу уч ой ичида на ҳолават, на ҳузр кўради.\nХавфсизлик баҳонаси билан бозорларга, савдо-сотиқ дўконлари ва корхоналарга босқинлар уюштирадиган хавфсизлик ташкилотларининг ови бароридан келиб, баъзи бир ходимлар тортиб олинган мол-дунё ҳисобига бойиб, пишқириб кетадилар. Мустақиллик байрамининг ўзига ҳеч бир жиҳати билан тегиш жойи йўқлигини яхши биладиган халқ, уч ой талончиларга тишини-тишига қўйиб, ўзини ғорат этишга имкон беради. Хавфсизлик ташкилотлари ходимлари учун шу уч ой ҳақиқий байрам бўлиб, улар қолган тўққиз ойда, Мустақиллик маска шоуларининг хумори билан яшайдилар.\nЭнг қизиғи, ўтган уч ойда дунёйи оламга шов-шув қилинган асосий байрам тантанасининг ўтганини биров билса, биров билмасдан қолади. Байрамда президентни қорадори еган бедана каби боқиб, халқ кўзига тетик ва бардам кўрсатиш учун ўлиб-тирилган хавфсизлик раҳбарлари, халқнинг кўзидан яшириб байрамни фавқулодда ҳолатларда ўтказиб юборадилар. Бардам бўлиш учун гиёҳвандлик моддаларидан тўйгунча еб-ичиб, шайтон каби ирғишлайдиган Каримовни телевизордан кўрган халқ, шунда байрам тантаналари бошланганини билиб, устидаги юкдан қутулган ҳаммол каби чуқур нафас олади. Уч ойлик асабузарликдан қутулганини англагач, энди ўзининг тирикчилиги билан шуғулланиши мумкинлигини ҳис қилади.\nЭнг даҳшатлиси, охирида юз беради. Мустақилликни қора ниқоблиларнинг – муштумзўрларнинг маска шоусига – бездириш сиёсатига айлантирган президентни, Мустақиллик ҳиссиз ва жонсиз бир қўғирчоққа айлантиргани маълум бўлади. Нимани хор қилсанг, шунга зор бўласан, деганларидек, маъно-мазмунини йўқотган Мустақиллик, Каримовнинг бор инон-ихтиёрини олиб, унга амру фармон бераётган бўлиб чиқади. Ихтиёридан айрилган президент жонини сақлаш билан овора бўлиб, қачон, қаерда, қайси куни Мустақиллик байрами ўтиши мумкинлигини, охирги лаҳзаларгача ҳам билмайди. Ўзи дунёга келтирган оқова ва чиркинликлар оқимида, у ихтиёрсиз сузар экан, оқим уни қайси томонга оқизса, у ўша томонга қараб юлқинади… Шунда, чорак асрлик беҳуда чиранишлар, унинг ўзини ҳам бездириб, жонидан тўйғизгани маълум бўлади.\nАммо, у учун барча йўллар берк, қилмишлари темир қалъaдек тўрт томонини ўраб, унга бўридек тиш қайрамоқда.\nЎлай деса, ўла олмайди, кулай деса, кула олмайди…


Тошкент транспорт университети талабасида COVID-19 аниқланди, бир факультет вақтинча онлайн таълимга ўтди\n14:25 / 25.03.2021\nТошкент транспорт университетининг Авиация транспорти муҳандислиги факультети 3-босқич талабасида COVID-19 касаллиги аниқланган. Бу маълумотни Kun.uz манбаси тасдиқлади.\nКасаллик тарқалишини чеклаш мақсадида Авиация транспорти муҳандислиги факультети талабалари икки ҳафталик муддатга онлайн таълимга ўтказилган. Айни пайтда Лабзак даҳасидаги факультет жойлашган ўқув биносидаги барча ходимлар ва талабалардан ПЗР тести олинган.\nФакультет талабалари икки ҳафталик масофавий таълимга ўтказилган.\nУниверситет матбуот хизматининг Kun.uz’га маълум қилишича, бу талаба институт ётоқхонасида яшамаган. Айни пайтда бемор Зангиотадаги марказда даволанмоқда, аҳволи қониқарли. Университет жамоаси у билан мунтазам алоқада.\nБундан аввалроқ, Тошкентнинг Олмазор тумани ҳудудидаги талабалар шаҳарчасида жойлашган ётоқхоналардан бирида талабалар орасида, Тошкент шаҳридаги Инҳа университетида, шунингдек, Андижон давлат университетининг 6 нафар ходимида коронавирус аниқлангани тўғрисида хабарлар берилганди.\nССВ маълумотига кўра, 24 март куни Ўзбекистонда коронавирус инфекцияси қайд этилганлар сони 138тага ошиб, 81 минг 816тага етган. Бу эса йил бошидан бери кузатилган рекорд кўрсаткичдир. Шунингдек, Тошкент шаҳрида кунлик касалланиш кўрсаткичлари сўнгги ойларда илк марта юздан ошди.\nАйни пайтда тиббиёт муассасаларида 1049 нафар бемор даволанмоқда, шундан 191 нафари оғир, 85 нафари эса ўта оғир аҳволда.


"Бухоро" - "Навбаҳор" учрашувидан сўнг | "NAVBAHOR" FUTBOL JAMOASINING RASMIY WEB SAHIFASI\n"Бухоро" - "Навбаҳор" учрашувидан сўнг\n"Бухоро" - "Навбаҳор" учрашувидан сўнг ҳар икки жамоа бош мураббийлари иштирокида матбуот анжумани бўлиб ўтди. Дастлаб "Навбаҳор" бош мураббий Александр Волков учрашув тўғрисида ўз фикрини билдирди. - "Бухоро"ни ғалаба билан табриклайман. Ўйин кутилганидек курашларга бой бўлди. Учрашув бошида баъзи содир этган вазиятларимиздан фойдалана олмадик. Сўнгра ўз дарвозамиздан аламли тўп ўтказиб юбордик. Умуман олганда мухлисларга бугунги беллашув манзур бўлди деб ўйлайман. Аслида жамоамизнинг ўйинини қовушди дейиш мумкин, бироқ голларни "Бухоро" урди. Бизга доимгидек вазиятларни голга айлантириш етишмади. Иккинчи даврада таркибда ўзгаришлар бўлишини вақт кўрсатади. Буни ҳозир айтиш қийин. Ха, раҳбарият бир нечта янги ўйинчиларни клубга таклиф қилишни режалаштирган.\nМатбуот анжуманининг иккинчи қисмида "Бухоро" бош мураббийи Жамшид Саидов иштирок этди. - Оғир ўйин ўтказдик. Лекин нима бўлган тақдирда ҳам йигитларга рахмат айтиб, уларни ғалаба билан табрикламоқчиман. Нима сабабдан сўнгги 10 дақиқада бўш ўйин кўрсатганимизни ўрганиб чиқамиз. Нимага ҳимояланганимизни ўзим ҳам тушунмадим. Об-хаво шароити балки футболчилар ҳаракатига таъсир ўтказган бўлиши мумкин. Шу боис бироз ланч ўйин кузатилди. Гол ўтказиб юборгунимизга қадар яхши ҳаракатланаётгандик. Ҳисоб қисқаргач шогирдларим тушкунликка тушиб қолишди. Бугунги учрашувни унутиб, навбатдаги "Локомотив"га қарши ўйинга тайёргарлик кўрамиз.